Številka: 90000-7/2023-39

Datum: 29. 5. 2023

**MAGNETOGRAMSKI ZAPIS PO ZVOČNEM POSNETKU 5. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 29. maja 2023 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

**GOSPOD ZORAN JANKOVIĆ**

Spoštovane svetnice, svetniki, gospe in gospodje. Pričenjamo s 5. sejo Mestnega sveta MOL. Prisotnih je 32 svetnic in svetnikov. Smo, ste sklepčni, lahko začnemo z delom. Prijazno prosim, da izklopite mobilne telefone, da se ne moti delo mestnega sveta. Prehajamo na predlog dnevnega reda 5. seje mestnega sveta MOL, ki ste ga prejeli s sklicem seje. Po sklicu seje ste prejeli predlog gospoda Aleša Primca za razširitev predlaganega dnevnega reda z novo točko z naslovom Diskriminacija predstavnika katoliške cerkve na slavnostni seji mestnega sveta dne 9. 5. 2023 ter sprejem Sklep o določitvi sedežnega reda predstavnikov največjih verskih skupnosti na slavnostnih sejah mestnega sveta in drugih prireditvah v Mestni občini Ljubljana. Prejeli ste tudi Sklep Statutarno pravne komisije, v skladu s katerim mestni svet o predlogu svetnika za razširitev predlaganega dnevnega reda ne bo odločal, ker to ni točka. Po sklicu ste prejeli tudi predlog gospe Mojce Sojar za umik predlagane 6.a točke z naslovom predlog Odloka o spremembah in dopolnitvah Odloka o urejanju prometa v Mestni občini Ljubljana s predlogom za hitri postopek. Prav tako ste po sklicu seje prejeli predlog Svetniškega kluba LZJ za umik predlagane 14. točke z naslovom Predlog spremembe Poslovnika Mestnega sveta Mestne občine Ljubljana, sprememba 106. člena Poslovnika Mestnega sveta Mestne občine Ljubljana, uradno prečiščeno besedilo, s predlogom za hitri postopek. Odpiram razpravo o dnevnem redu. Gospa Honzak, izvolite.

**GOSPA URŠKA HONZAK**

Hvala za besedo. V Levici bomo glasovali za predlog za umik točke dnevnega reda kolegice Sojar, ker bomo verjetno prišli do razprave pri tisti točki, ampak ja, ni prav, da se omejuje pravica do protestov v Ljubljani, ne glede na to, ali se z njimi strinjamo ali ne in glasovali bomo proti predlogu za umik 14. točke, torej proti predlogu kolega Čerina, ker se nam zdi to, da se dodaja točke na dnevni red mestnega sveta ena od redkih stvari, ki jih mestni svetniki lahko naredimo, za to, da se neka zadeva obravnava na seji mestnega sveta in zdaj, če bomo kar umikali neke take točke, ki so jih predlagali mestni svetniki, to pomeni, da še malo bolj zapiramo demokratičnost tega mestnega sveta. Ker pa predvidevamo, da bo glasovanje večinsko drugačno kot naše bomo pa verjetno

-------------------------------------------------------zvok, ki napove potek časa namenjenega razpravi

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Jaz moram reči, da obžalujem oziroma bom vstal. Jaz moram reči, da obžalujem to nedemokratičnost Liste Zorana Jankovića. Da poleg tega, da hočete na vso silo ohraniti diskriminatoren, protiustaven, krivičen, nepošten 106. člen poslovnika. Sedaj izrabljate še poslovniško možnost, da prepovedujete razpravo na teme, ki se opoziciji zdijo pomembne.

To je še en korak totalnega zdrsa v diktaturo v tem mestnem svetu in jaz vas prosim ne delati tega. Ne delati tega, zato ker Ljubljana je glavno mesto v Sloveniji. Ljubljana bi morala biti zgled celi Sloveniji.

-------------------------------------------------------zvok, ki napove potek časa namenjenega razpravi

**GOSPOD ZORAN JANKOVIĆ**

Hvala lepa. Čas je potekel. Gospod Čerin, izvolite.

**GOSPOD ALEŠ ČERIN**

To kar počne moj predhodni govornik je čisti primer zlorabe demokracije, nič drugega, zloraba demokracije. Na prejšnji seji tega mestnega sveta je bilo o predlogu o črtanju tega člena glasovanje, 12 jih je podprlo ta predlog 27 je bilo pa proti, se pravi, zelo velika, velika večina in sedaj podoben predlog, ki je bil če zavrnjen, nekoliko modificiran ponovno predlagan na naslednji seji. Poleg tega je Statutarno pravna komisija, seja je bila v četrtek, ugotovila, da določilo 106. člena ni niti protiustavno, skratka predlog, ki ga pa predlaga, je pa nomotehnično nevzdržen. Hvala lepa.

**GOSPOD ZORAN JANKOVIĆ**

Gospa Dedić.

**GOSPA DR. JASMINKA DEDIĆ**

Jaz sem tudi proti temu, da se umakne ta točka z dnevnega reda, temu res ostro nasprotujem. Če se to zgodi, bom pa jaz naslednjič vložila svoj predlog za razširitev dnevnega reda. Bom dala to jaz na dnevni red in tako naprej, in tako naprej.

**GOSPOD ZORAN JANKOVIĆ**

Še kdo prosim? Ni replik, lepo prosim. Ne, toliko se morate naučiti. Gospa Babnik.

**GOSPA MARUŠA BABNIK**

V Slovenski demokratski stranki smo ostro proti umiku točke, ki jo predlaga gospod Aleš Primc in seveda nadvse smo razočarani, da bo predlog gospe Mojce Sojar tudi umaknjen in, če bo seveda izglasovano glede na to, da je zadeva zelo preuranjena in se, kako bi rekla nedemokratično spet ovira pravica do protesta s tistim prevoznim sredstvom, s katerim protestnik želi nekaj svojega pokazati. Hvala.

**GOSPOD ZORAN JANKOVIĆ**

Še kdo prosim? Ugotavljam navzočnost po celotni točki. Rezultat navzočnosti: 40.

**Glasovanje bo potekalo najprej O PREDLOGU gospe Mojce Sojar za spremembo dnevnega reda. Pravi tako predlog gospe Sojar: Mestni svet MOL sprejme predlog, da se predlagana 6.a točka z naslovom Predlog Odloka o spremembah in dopolnitvah Odloka o urejanju prometa v Mestni občini Ljubljana s predlogom za hitri postopek umakne z dnevnega reda 5. seje mestnega sveta.**

Glasovanje poteka. Prosim za vaš glas.

**13 ZA,**

**27 PROTI.**

Ni sprejeto.

**Gremo na glasovanje o PREDLOGU Svetniškega kluba Liste Zorana Jankovića za spremembo dnevnega reda: Mestni svet Mestne občine Ljubljana sprejme predlog, da se predlagana 14. točka z naslovom Predlog spremembe Poslovnika Mestnega sveta Mestne občine Ljubljana - sprememba 106. člena Poslovnika Mestnega sveta Mestne občine Ljubljana, uradno prečiščeno besedilo, Ur. l. RS, št. 31/21) s predlogom za hitri postopek umakne z dnevnega reda 5. seje mestnega sveta.** To je pa predlog, ki ga zagovarja gospod Čerin.

Glasovanje poteka. Lepo prosim za vaš glas.

**25 ZA,**

**14 PROTI.**

Umaknjeno.

**Sedaj glasujemo o PREDLOGU SKLEPA: Mestni svet Mestne občine Ljubljana sprejme Predlog dnevnega reda 5. seje mestnega sveta skupaj s spremembama. Spremembo eno. Hvala lepa.**

Prosim za vaš glas.

**27 ZA,**

**13 PROTI.**

Sprejeto.

Tako, da lahko gremo na točko 1 dnevnega reda.

**AD 1. POTRDITEV ZAPISNIKA 4. SEJE MESTNEGA SVETA MESTNE OBČINE LJUBLJANA**

Razprava prosim. Gospod Primc.

**GOSPOD ALEŠ PRIMC**

Spet prosim, da se navede v zapisniku razlog.

**GOSPOD ZORAN JANKOVIĆ**

Četrte seje.

**GOSPOD ALEŠ PRIMC**

Zakaj sem zahteval spremembo, popravek zapisnika. Iz teh zapisnikov ni vidno, da protestiram proti katastrofalno slabi sliki prenosov in posnetkov sej mestnega sveta. Iz nobenega zapisnika to do sedaj ni vidno. In prosim, da se to zapiše, se pravi, da se moja navedba iz magnetograma zapiše v zapisniku, se pravi, da se ve, o čem sem govoril in kakšno spremembo zapisnika sem zahteval. Jaz sem zahteval spremembo, da se napiše, da zahtevam, da se kvaliteta slike prenosov in posnetkov sej mestnega sveta izboljša, da bodo ljudje lahko to gledali, v skladu z sodobno tehnologijo.

**GOSPOD ZORAN JANKOVIĆ**

Hvala lepa. Še kdo?

**GOSPOD ALEŠ PRIMC**

In prosim, da se o tem glasuje. Ne pa tako, kot je do sedaj.

**GOSPOD ZORAN JANKOVIĆ**

Usedite se, lepo prosim. Izvolite gospa Dedić, proceduralno.

**GOSPA DR. JASMINKA DEDIĆ**

Jaz bom zapustila sejo zaradi tega, ker se je v bistvu zdaj pokazalo, da svetniki in svetnice mestnega sveta praktično ne moremo ničesar uvrstiti na dnevni red mestnega sveta. Hvala lepa.

**GOSPOD ZORAN JANKOVIĆ**

Srečno. Še kdo prosim? Ugotavljam navzočnost po celotni točki. Rezultat navzočnosti. 32.

**Na glasovanje dajem predlog gospoda Primca, bom probal citirati: »Da mestni svet uredi, da se slika izboljša tako, da bomo na sliki vsi vidni in lahko pokazali svojo osebnost«.** Jaz sem s sliko, ki jo dobim zadovoljen, tudi ne vidim drugih pritožb razen njega tako, da predlagam, da to zavrnemo.

Glasovanje poteka.

**16 ZA,**

**18 PROTI.**

Ni sprejeto.

… /// … iz dvorane – nerazumljivo … ///

**GOSPOD ZORAN JANKOVIĆ**

Prosim? Ponovitev glasovanja.

**Ponavljam glasovanje – glasujemo o predlogu gospoda Primca, da se da naloga tehniku, da se slika izboljša, da bomo vsi na sliki lepši.** Jaz sem proti temu, da se to dela. Glasovanje poteka, izvolite.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, jaz sem dodal. Ker jaz predlagam sklep. Ne, jaz predlagam sklep.

… /// … iz dvorane – nerazumljivo … ///

**GOSPOD ZORAN JANKOVIĆ**

Glasujte kar želite.

**14 ZA,**

**24 PROTI.**

Ni sprejeto.

**In glasujemo O PREDLOGU SKLEPA: Mestni svet Mestne občine Ljubljana potrdi zapisnik 4. seje Mestnega sveta Mestne občine Ljubljana z dne 17. aprila 2023.**

**28 ZA,**

**4 PROTI.**

Sprejeto.

Gremo na točko 2.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo ste prejeli. Pisno vprašanje z zahtevo za ustno predstavitev so poslali svetnik g. Marko Maver glede ureditve rondoja Njegoševa-Prisojna-Bohoričeva ulica, ga. Darinka Kovačič glede poseka dreves na grajskem hribu in g. Aleš Primc glede varnostnih vidikov pri kanalu C0. Vprašanja in pobude so poslali g. Anton Grošelj glede protipoplavnih ukrepov ob rekonstrukciji ceste v Črni vasi, Svetniški klub SDS glede reševanja sporov, ga. Darinka Kovačič glede združljivosti funkcij mestnih svetnikov, kolesarske in pešpoti ob Zasavski cesti do Črnuč, kolesarske ceste od Črnuč do centra Ljubljane, ga. Mojca Sojar glede prometnih znakov na Viču, glede neprijetnih vonjav v Športnem parku Kodeljevo, sanitarij na ljubljanskih pokopališčih, g. Aleš Primc glede dvigal v večstanovanjskih stavbah, ga. dr. Jasminka Dedić glede odklopa iz daljinskega ogrevanja, ga. Vesna Ugrinovski dodatno vprašanje glede kanala CO, ga. Tina Bregant glede prostora za pokop na ljubljanskih Žalah, kaznovanja kmetov s traktorji, zemlje z območja gradnje kanala C0. Prejeli ste tudi odgovore na vprašanja s 4. seje mestnega sveta. Besedo za ustno postavitev dajem g. Marku Mavru, izvolite.

**GOSPOD DR. MARKO MAVER**

Hvala za besedo. Moje vprašanje se nanaša v zvezi z ureditvijo rondoja Njegoševe-Prisojna-Bohoričeva ulica. Moje vprašanje se nanaša na ureditev prometa na območju UKC, predvsem na križišču Njegoševe-Prisojna in Bohoričeve ulice, saj se pogosto ob jutranjih in popoldanskih konicah, se v bistvu dogaja, da je promet, ulica zelo zasedena in to povzroča številne težave pri dostopu do posameznih lokacij, zato me zanima kakšna je možna ureditev na tisti lokaciji, da bi promet stekel bolj tekoče?

**GOSPOD ZORAN JANKOVIĆ**

Hvala lepa. Odgovor podaja ga. Žitnik, vodja Oddelka za gospodarske dejavnosti in promet, 3 minute.

**GOSPA MAJA ŽITNIK**

Pozdravljeni.

**GOSPOD ZORAN JANKOVIĆ**

Glasno, Maja. Tam prižgi.

**GOSPA MAJA ŽITNIK**

Saj sem, se slišimo? Pozdravljeni.

**GOSPOD ZORAN JANKOVIĆ**

Ja, zdaj je pa v redu.

**GOSPA MAJA ŽITNIK**

Hvala lepa na vprašanju. Če ravno odgovorim, bom precej kratka. Namreč mi smo s tem zamaškom na križišču, katerega vi omenjate precej dobro seznanjeni, je pa res, da verjetno tudi veste, da Mestna občina Ljubljana pripravlja celovitejši projekt prenove Potniškega centra Ljubljana v sklopu katerega se bo uredila tudi širša prometna infrastruktura. In ko bodo znane vse prometne ureditve in tudi načeloma, ko bo potekal oziroma ko bo že zgrajena predvsem Masarykova oziroma Šmartinka podvoz, se bomo seveda lotili potem naprej tudi križišča Njegoševa, Bohoričeva itd. Tako, da ta trenutek vemo za to, iščemo prometne rešitve, nismo pa še tam, da bi jo lahko predstavili oziroma o njej tudi pač odprl mogoče ali debato ali na kakršenkoli drug način. Toliko.

**GOSPOD ZORAN JANKOVIĆ**

Maja, hvala lepa. Tu se usedi prosim, kar k meni. Dodal bom, ker imava 3 minute časa. Ena od idej, ta se ta slepi krak male Njegoševe zapre samo za domačine na tej ulici, da se v bistvu vse usmerja po Njegoševi, kjer zavija, ker postaja Masarykova štiri pasovna in zdaj je ključna stvar, da mora država narediti najprej tisti podvoz, ona dela vse, mi pa samo cesto. Tako, da pridejo vse to ceste okrog PCL-ja, se pravi Vilharjeva je že prestavila kanal, Masarykova pride, pa Trg OF, potem je še Linhartova, ki gre v prenovo čez 2 meseca in potem je še prenova cele Topniške in cele Šmartinske in tudi tista črpalka Petrolova med Savsko, Šmartinsko pade dol, tam pride krožišče. Ko bo to narejeno, bo tu tudi manj, ker bomo to verjetno zaprli. Ampak to, kar je rekla, zdaj ta čas nič. Drugič, Maja, usedi se, da ne boš stala. Besedo za ustno postavitev dajem gospe Darinki Kovačič.

**GOSPA DARINKA KOVAČIČ**

Ja, hvala lepa. Moje vprašanje se nanaša na poseg 250 dreves na grajskem hribu. Torej na seji Četrtnega sveta Center je bilo 17. maja letos dano pojasnilo, da bodo posekali 250 dreves na grajskem hribu. Več informacij pa svetniki četrtnega sveta niso prejeli. Zato na tem mestu postavljam sledeča vprašanja. Kje točno se bo ta poseg izvajal? Torej na katerem delu grajskega hriba? Potem, kdo je odredil katera drevesa so primerna za poseg? Koga ali kaj ta drevesa ogrožajo? Glede na to, da je na nekaterih mestih grajski hrib precej strm se lahko zgodi, da pač bo zaradi poseka prišlo do erozije, do sprožitve zemeljskih plazov. Videli smo zdaj pred kratkim kaj se lahko zgodi in strah prebivalcev je umesten. Potem, kaj se bo zgodilo to hlodovino po poseku? Ali se to proda in če, po kakšni ceni? In pa še vprašanje, ali se predvideva na teh posegih zasaditev novih mladih dreves? Katere vrste? Ali pa morda gre za pripravo terena, torej zemljišča za kakšne luksuzne objekte? Hvala.

**GOSPOD ZORAN JANKOVIĆ**

Odgovore bo podala še vedno Maja Žitnik. Izvoli.

**GOSPA MAJA ŽITNIK**

Pozdravljeni ponovno. V Mestni občini Ljubljana skladno s Strategijo razvoja mestnih gozdov, skrbimo za mestne gozdove, s čimer se ustvarja bolj kakovostni gozdni prostor. Naše primarno vodilo je zagotoviti varnost. Posegi v mestnih gozdovih niso pridobitne narave, prav tako pa ne gre za vzpostavljanje prostora za luksuzne vile na atraktivnih lokacijah, kot navajate v vašem vprašanju. Podrobnosti glede sečnje na Ljubljanskem gradu še niso usklajene in dorečene, zato o podrobnostih trenutno ne moremo še govoriti. To smo tudi na seji četrtne skupnosti pojasnili, da je preuranjena ta debata okrog sečnje Grajskega hriba. Bomo pa seveda pred izvedbo del bolj natančno predstavili vse posege, kateri se bodo zgodili. Posek dreves je predviden na zahodnem in severnem grajskem pobočju in naj bi obsegal vso gozdno površino med grajsko vzpenjačo, razgledno potjo, stavbami mestnega in starega trga ter spodnjo linijo med mačjo stezo in iztekom ulice Reber na južni strani. Uradno odkazilo drevja še ni bilo izvedeno in je načrtovano šele po pridobitvi strokovnega mnenja Oddelka za gospodarstvo Biotehniške fakultete. Nevarnosti na strmem pobočju pa predstavljajo predvsem erozijski procesi, ki tekom intenzivnih padavin povzročajo tokove blatne gošče, ki so pomešane s kamenjem in manjšimi skalami. Prav tako varnost ogrožajo zelo velik del drevja, ki zaradi neustreznega habitusa ne prispeva k stabilnosti pobočja in zato je velika verjetnost, da se to drevje prevrne, ker ogroža stabilnost brežine. Ukrepi so torej namenjeni predvsem krepitvi varovalne vloge gozda.

**GOSPOD ZORAN JANKOVIĆ**

Ker imamo še eno minuto. To se je začelo, ne samo pri naših strokovnih službah, tudi na predlog stanovalcev, ker jih je strah, da se to zruši in to, kar je kolegica Maja Žitnik rekla drži, še vedno se pogovarjamo, kako bomo to potencialno, porozno površino sidrali, da ne pride do tega, da bi se hrib premaknil. Tako, da čisto kontra, kar ste vi napovedala. In še zadnje ustno vprašanje, za ustni odgovor, gospod Primc, izvolite.

**GOSPOD ALEŠ PRIMC**

Nacionalni inštitut za javno zdravje meni, da je trasa povezovalnega kanala C0 z vidika vplivov na zdravje ljudi povsem nesprejemljiva. In se pri tem sklicuje tudi na potresno ogroženost. Prav tako na potresno ogroženost opozarja tudi Agencija Republike Slovenije za okolje. Mi smo pa slišali kako Zoran Janković v zadnjem času v medijih zatrjuje, da bi nevaren, nezakonit in protiustavni kanalizacijski kanal C0 preko 90 % ljubljanske pitne vode zdržal deseto stopnjo potresa po evropski lestvici oziroma da zdrži potres s povratno dobo 8.000 let. Mimogrede za Ljubljano je izračuna povratna doba 475 let, od kje je on to dobil, ne vem. Ampak zdaj me pa zanima, katera študija, katere inštitucije je podlaga za izjave Zorana Jankovića, da bo kanal C0 s kineto in fiksnim vpetjem s kovinskim trakom zdržal tudi deseto stopnjo potresa po evropski lestvici, oziroma, da zdrži potres s povratno dobo 8.000 let? Za kakšno stopnjo potresa jamči proizvajalec cevi, vodotesnost cevi in spojev. Kakšne strižne premike, strokovni izraz, kar se potresov tiče, med valovanjem tal, na primer ob potresih zagotavljata proizvajalca cevi in kinet ter izvajalec del za spoje cevi, spoje kinet in fiksno vpetje cevi v kinete? Prosim za predložitev dokumentov o potresnem certificiranju cevi in spojev cevi ter kinet in spojev s fiksnim vpetjem v cevi v kineto s kovinskimi trakovi. Naslednje vprašanje, ali je investitor gradnje nevarnega nezakonitega in protiustavnega kanala C0 preko 90 % ljubljanske pitne vode za vgradno kineto s fiksnim vpetjem s kovinskim trakom pridobil soglasje proizvajalca cevi? Če je odgovor da, prosim za dokument s katerim je proizvajalec dal tako soglasje. Ali proizvajalec cevi za vgradnjo cevi, ki se dejansko izvaja, se pravi vgradnjo cevi v kineto, s fiksnim vpetjem s kovinskim trakom zagotavlja garancijo? Če odgovor je odgovor da, prosim za predložitev dokumenta, kjer je proizvajalec zagotovil tako garancijo. Kanal C0 je del širšega projekta, ki med drugim vključuje tudi tretjo fazo - dograditev kanalizacije v aglomeracijah v MOL. Kolikšen del te tretje fazi še ni zgrajen? Hvala lepa za odgovore.

**GOSPOD ZORAN JANKOVIĆ**

Odgovor bo podala Maja Žitnik. Izvoli, Maja.

**GOSPA MAJA ŽITNIK**

Mi ponovno ponavljamo. Kanal C0 ni niti nevaren, niti nezakonit, niti protiustaven, kar smo že večkrat pojasnili v objavah na uradnih spletnih straneh občine in projekta na novinarskih konferencah ter v številnih odgovorih na različne javnosti in tudi vam osebno. V navedbah strokovnih dejstev smo se sklicevali na obstoječe študije, mnenja in druge vire in predlagamo, da si to ponovno preberete, dokumentacija je pa vedno na voljo. Projekt je zakonit, imamo vsa pravnomočna gradbena dovoljenja in ga nameravamo dokončati. In znova poudarjamo, da je namen MOL pri izvedbi tega projekta zaščititi pitno vodo, okolje in kakovost življenja prebivalcev. Glede projekta dograditve javne kanalizacije v aglomeracijah Mestne občine Ljubljana večjih od 2.000 PE je bil ključen ta projekt kot tretji del v skupni velik projekt. Na dan 19. maja 2023 je bilo zgrajenih skupaj 38.209 m, kar predstavlja 43 %. Znotraj te dolžine je v celoti izvedenih in zaključenih 12 območij, delamo pa 9. Za ta območja so v teku postopki priključevanja objektov na novo zgrajeno javno omrežje. Dodatne informacije, to se pravi pregled stanja del po območjih, ki se zaradi časovne omejitve ne prebere, jih ne bom brala tukaj na seji, so pa v bistvu objavljeni na spletni strani MOL in prosimo v bistvu, lahko jih berem, ampak ne bova v treh minutah končali, pa predlagam, da si preberete. Če se strinjate?

**GOSPOD ZORAN JANKOVIĆ**

Na spletni strani je objavljeno. Gre za 261 cest, po področjih je 39, to kar je kolegica povedala, imamo razdeljeno na tiste, ki so zaključeni, na tista področja, kjer se dela, na tista področja, ki smo v zadnji fazi pridobili gradbena dovoljenja, imamo izbrane že izvajalce in na tista področja, kjer še nimamo pogojev za gradbeno dovoljenje, ker pač lastniki zemljišč na cestah niso dali še soglasja. Tako, da projekt teče in bo zaključen tako kot je bilo povedano. Je pa eno dejstvo, še 30 sekund, da sedaj gradnja kanala C0 tu na področju med Brodom in Črnučam poteka v izjemnem soglasju z lastniki zemljišč. Tako, da zdaj smo končno našli tudi to soglasje razen dveh. Hvala lepa, Maja.

Gremo na tretjo točko dnevnega reda.

**AD 3. POROČILO ŽUPANA**

Za obdobje 17. 4. – 29. 5. Najprej aktualno dogajanje v mestni občini, imamo zgoraj.**19. aprila je bila D**elovno poslovna konferenca na temo nepremičnin, **19. aprila** Simulacijski center Zdravstvenega doma Ljubljana smo si ogledali. **20. aprila je na Prešernovem trgu potekal** dogodek Krog zdravja. **20. aprila smo obeležili 20 let eko šole OŠ Zadobrova in 30. obletnico OŠ Livada. 22. aprila, na svetovni dan Zemlje, smo s čiščenjem Ljubljanice zaključili tradicionalno enomesečno čistilno akcijo Za lepšo Ljubljano**. Lep podatek je, da se je zmanjšalo število odpadkov v Ljubljanici.23. aprila smo obeležili svetovni dan knjige, dan prej je v parku Zvezda potekal tretji knjižni Sejem na zraku. **23. aprila je na Ljubljanskem gradu ob sedmi obletnici Grajskega vinograda potekal dan odprtih vrat, 20. in 21. maja pa so potekali 12. Grajski dnevi. 26. aprila smo v parku med Medicinsko fakulteto, ginekološko kliniko in staro stavbo porodnišnice odprli doprsni kip slovenske ginekologinje prof. dr. Lidije Andolšek Jeras.** 27. aprila, ob dnevu upora proti okupatorju, smo položili venca h grobnici narodnih herojev in k spomeniku OF pred Vidmarjevo vilo. **Aprila smo na petih lokacijah po mestu namestili zelene puščice – prometne znake. V začetku maja smo mestu Ankara za zmanjševanje posledic potresa podarili denarno pomoč v višini 5.000 evrov. 1. maja smo na Rožniku že tradicionalno obeležili** praznik dela. **4. maja so na seji skupščine družbeniki Javnega holdinga Ljubljana obravnavali letna poročila za leto 2022, sprejeli poročilo o realizaciji investicijskih načrtov ter se** seznanili z informacijo o poslovanju za obdobje januar – marec 2023. **Zasedal je tudi Svet ustanoviteljev.** JHL je dosegel pozitivni poslovni izid v višini 1,1 mio EUR ter pokril izgubo za leto 2022 JP Voka Snaga v višini 2,4 mio EUR in LPP v višini 4,9 mio EUR, ki sta tako zaključili poslovno leto brez izgube. Energetika Ljubljana je realizirala čisti poslovni izid v višini 800.000 EUR. Po izločitvi vseh medsebojnih transakcij med družbami v skupini Javni holding Ljubljana, je konsolidirani čisti poslovni izid skupine za leto 2022 negativen v višini 6,0 mio EUR. Vrednost realiziranih investicijskih nalog financiranih s sredstvi družb je v letu 2022 znašala 87,2 mio EUR, od tega 35,1 mio EUR za postavitev plinsko parne enote. V nadaljevanju seje so se družbeniki seznanili z informacijo o poslovanju Javnega holdinga in odvisnih družb za obdobje januar – marec. Energetika Ljubljana je dosegla pozitivni rezultat v višini 4,1 mio EUR, negativni rezultat pa izkazujeta JP Voka Snaga v višini 2,5 mio EUR in LPP v višini 2,2 mio EUR. Javni holding je dosegel pozitivni poslovni izid v višini 10 tisoč EUR. Skupščini je sledila seja Sveta ustanoviteljev, na kateri so člani obravnavali predlog družbe JP Voka Snaga o spremembi obračunskega obdobja za storitve ravnanja z odpadki pri podzemnih zabojnikih. Do zdaj se je za obračunsko obdobje te storitve upoštevalo obdobje od 15. v mesecu do 16. v naslednjem mesecu. Zaradi poenostavitve in boljše preglednosti za uporabnike bo po novem obračunsko obdobje veljalo od 1. do zadnjega v mesecu. Za prehod na nov obračun bo za obdobje od 16. 5. do 30. 6. 2023 izveden en obračun za mesec in pol. Prvi obračun po novem bo izveden za julij 2023, uporabniki pa bodo račune prejeli v prvih dneh avgusta 2023. Cene teh storitev se ne spreminjajo. Vsi sklepi so bili na sejah sprejeti soglasno. 8. maja smo na Orlah obeležili 78. obletnico zadnjih bojev za osvoboditev Ljubljane. Med 4. in 6. majem sta ob mestnem prazniku potekala 65. Pohod ob žici in Tek trojk. Najprej so šli otroci iz vrtcev, nato osnovne šole, v soboto pa še vsi ostali. V**eč kot 35.000 pohodnikov in tekačev**. 9. maja smo s slavnostno sejo Mestnega sveta MOL na Ljubljanskem gradu obeležili mestni praznik. Podelili smo najvišja priznanja mesta; častna meščanka in častni meščan sta postala Elza Budau in akademik prof. dr. Stanko Kristl, podelili smo tudi nagrade in plakete mesta. Nagrade so prejeli: Društvo paraplegikov ljubljanske pokrajine, avtorska skupina arhitektov Majda Kregar, Miha Kerin in Edo Ravnikar ml., Boris Kosec, Lekarna Ljubljana in Pionirski dom. Plakete so prejeli: pater dr. Andraž Arko in ekipa filma Plečnikov skriti biser, dr. Simona Gerenčer, zasl. prof. dr. Slavka Kavčič, Danilo Lukner, Komorni zbor Megaron, glasbena skupina Siddharta in Turistično društvo Zadvor. **9. maja je Turizem Ljubljana prejel zlato nagrado za dosežke na področju digitalnih komunikacij v kategoriji Turizem.** Med 9. in 30. majem v 8 četrtnih skupnostih v sklopu akcije Človek, čuvaj svoje mesto izvajamo akcijo deljenja vrečk za pasje iztrebke. **12. maja smo se** udeležili slavnostne akademije ob 100. obletnici Prostovoljnega gasilskega društva Zadobrova. **Od 12. do 14. maja je potekala 23. mednarodna vaja vodnikov reševalnih psov. 13. maja je po različnih lokacijah potekal prvi družinski festival Plečnikov dan. 14. maja je v ČS Sostro potekala** tekaška prireditev 42. Molniški tek, 20. maja smo se v krajinskem parku Zajčja dobrava udeležili dneva Četrtne skupnosti Polje, 26. maja pa smo obeležili dan Četrtne skupnosti Dravlje. 15. maja, ob svetovnem dnevu družine in 10. letnici delovanja Družinskega centra Mala ulica, smo se pred Moderno galerijo udeležili odprtja razstave Za boljše starševstvo. **17. maja smo sodelovali na o**krogli mizi županov z naslovom Sodelovanje mest in gospodarstva za doseganje podnebnih ciljev. **17. maja smo obeležili mednarodni dan boja proti homofobiji, transfobiji in bifobiji. 18. maja je pred Galerijo Cukrarna potekal prvi festival Hiša tisočerih zgodb javnega zavoda Mladi zmaji.18. maja je na GR potekal Festival duševnega zdravja. 18. maja smo obeležili mednarodni muzejski dan. Od 18. maja dalje pod Plečnikovimi arkadami vsak četrtek potekajo glasbeni večeri Noč v arkadah, v paviljonu v parku Zvezda pa ob četrtkih, petkih in sobotah nastopajo učenci in dijaki Konservatorija za glasbo in balet Ljubljana ter štipendisti Mestne občine Ljubljana. 18. maja smo o**bjavili osnutka Odlokov o proračunih Mestne občine Ljubljana za leti 2024 in 2025. Pisne pobude ali predloge zbiramo do 16. junija. **19. maja** je potekala Parada ljubljanskih maturantov. **20. maja je na Kongresnem trgu potekal sprejem članov nogometne ekipe Olimpije, ki so osvojili naslov državnih in pokalnih prvakov. 20. maja smo obeležili** svetovni dan čebel. **21. maja je v dvorani Stožice potekal finalni turnir košarke na vozičkih Lige NLB. 22. maja smo s festivalom Raznoživo na Stritarjevi ulici obeležili mednarodni dan biotske raznovrstnosti. 22. maja smo se udeležili podelitve Plečnikovih nagrad. 23. maja smo se v** Vrtcu Jelka **udeležili** zaključne projektne konference v okviru mednarodnega projekta Roboti prihodnosti. 23. maja je potekal Študentski tek na grad. **24. maja je na** OŠ Riharda Jakopiča potekala zaključna prireditev 36. srečanja mladih raziskovalcev in njihovih mentorjev. Odlične naloge, odlične učenke in učenci. **24. maja smo se na GR** udeležili odprtja Dnevov medgeneracijskega sožitja. **25. maja smo odprli** park Hradeckega ob Hiši Ljubhospica. **25. maja smo na Prešernovem trgu** obiskali stojnice v okviru Nacionalnega tedna prostovoljstva. Istega dne **smo obeležili** 60 let Pionirskega doma. **27. maja je v parku Tivoli potekal** 17. DM tek za ženske. **27. maja smo se udeležili slovesnosti ob** 40. obletnici Zveze društev za cerebralno paralizo Slovenije Sonček in 45. obletnico Društva za cerebralno paralizo Ljubljana. **28. maja je** na Jančah **potekala** spominska slovesnost ob 81. obletnici bojev II. grupe odredov, 70. obletnici ustanovitve ZZB Slovenije. Mednarodno sodelovanje - **26. in 27. aprila smo na Dunaju bili gostje deželnega glavarja** dr. Michaelom Ludwigom in bivšega župana dr. Michaelom Häuplom, tudi se udeležili konference z naslovom Mesto kot delodajalec. 4. maja smo v Atenah na prestižnem mednarodnem forumu Združenih narodov prejeli drugo nagrado za projekt javno-zasebnega partnerstva energetske obnove stavb v lasti Mestne občine Ljubljana. Za nagrado se je potegovalo kar 82 projektov iz celega sveta, zmagali pa so projekt iz Turčije v vrednosti 2,5 mrd EUR. **4. in 5. maja smo se v** Stockholmu udeležili 12. dialoga županov z Evropsko komisijo. 22. maja smo v Dubaju sodelovali na **mednarodni konferenci o naprednih digitalnih tehnologijah za izvajanje inovativnih podnebnih ukrepov**. Gostili smo podžupanjo mesta Chengdu, veleposlanika Romunije, skupino šolarjev iz sosednjih držav, nerezidenčnega veleposlanika Finske, predsednika Mednarodne avtomobilistične zveze FIA.

---------------------------------------------------------zvok, ki napove potek časa namenjenega poročilu

**GOSPOD ZORAN JANKOVIĆ**

člane borčevskih in antifašističnih organizacij z območja skupne bivše države, udeležence mednarodnega dogodka, namenjenega skupnostim za javne zadeve v Evropi, predstavnike evropskega projekta za izboljšanje modela socialnih stanovanj.

---------------------------------------------------------zvok, ki napove potek časa namenjenega poročilu

**GOSPOD ZORAN JANKOVIĆ**

Hvala lepa.

Gremo na točko 4.

**AD 4. KADROVSKE ZADEVE**

Gradivo za to točko ste prejeli po sklicu seje. Prosim gospoda Čerina, da poda uvodno obrazložitev.

**GOSPOD ALEŠ ČERIN**

Hvala za besedo gospod župan. Cenjene kolegice in cenjeni kolegi. Komisija vam predlaga v sprejem 9 sklepov in 4 mnenja, ki jih je sprejela z veliko stopnjo soglasnosti.

**GOSPOD ZORAN JANKOVIĆ**

Hvala lepa obravnava predlogov sklepov. 1. točka predlog Sklepa o imenovanju Komisije za stanovanjska posojila Javnega stanovanjskega sklada Mestne občine Ljubljana. Razprava, prosim. Ni razprave. Ugotavljam navzočnost po celotni točki. 26.

**Glasujemo O PREDLOGU SKLEPA: V Komisijo za stanovanjska posojila JSS MOL se imenujejo Julka Žibert kot predsednica, Katja Damij kot članica, Nataša Menart kot članica, Arne Jernej Stare kot član in Matjaž Vede kot član. Mandat komisije je vezan na mandat Mestnega sveta.**

Prosim za vaš glas.

**37 ZA,**

**0 PROTI.**

Sprejeto.

Gremo na drugi predlog Sklepa o razrešitvi in imenovanju nadomestnega predstavnika Mestnega sveta MOL v Svet za preventivo in vzgojo v cestnem prometu. Razprava prosim. Ni razprave.

**Glasovanje poteka O PREDLOGU SKLEPA: Emilijo Mitrović Miloš se razreši z mesta predsednice Sveta za preventivo in vzgojo v cestnem prometu. V Svet za preventivo in vzgojo v cestnem prometu se kot predsednika Sveta za preventivo in vzgojo v cestnem prometu imenuje Danilo Šarić. Mandat imenovanega je vezan na mandat sveta.**

Prosim za vaš glas.

**29 ZA,**

**2 PROTI.**

Sprejeto.

Gremo na tretji predlog Sklepa o prenehanju mandata in imenovanju nadomestne predstavnice MOL v Svet Vrtca Viški gaj. Razprava prosim. Ni.

**Glasovanje poteka O PREDLOGU SKLEPA: Anji Klaus preneha mandat članice Sveta Vrtca Viški gaj. V Sveta Vrtca Viški gaj se za predstavnico MOL imenuje Petja Šubic. Mandat imenovane je vezan na mandat sveta šole. Prosim za vaš glas.**

Prosim za vaš glas.

**33 ZA,**

**3 PROTI.**

Sprejeto.

Gremo na četrt predlog Sklepa imenovanju predstavnika MOL v Svet Osnovne šole Dragomelj. Razprava prosim. Ni razprave.

**Glasujemo O PREDLOGU SKLEPA: V Svet Osnovne šole Dragomelj se imenuje Anton Kolenc. Mandat imenovane traja štiri leta.**

Prosim za vaš glas.

**38 ZA,**

**0 PROTI.**

Hvala lepa.

Peti predlog Sklepa o prenehanju mandata in imenovanju nadomestne predstavnice MOL v Svet Osnovne šole Polje. Razprava, prosim? Ni.

**Glasujemo O PREDLOGU SKLEPA: Antonu Vatovcu preneha mandat člana Sveta Osnovne šole Polje. V Svet Osnovne šole Polje se za predstavnico MOL imenuje Jana Prešeren. Mandat imenovane je vezan na mandat sveta šole.**

Prosim za vaš glas.

**30 ZA,**

**6 PROTI.**

Sprejeto.

Gremo na šesti predlog Sklepa o prenehanju mandata in imenovanju nadomestne predstavnice MOL v Svet Glasbene šole Ljubljana Moste - Polje. Razprava prosim. Ni.

**Glasovanje poteka O PREDLOGU SKLEPA: Antonu Jakobu Zakrajšku preneha mandat člana Sveta Glasbene šole Ljubljana Moste – Polje. V Svet Glasbene šole Ljubljana Moste – Polje se za predstavnico MOL imenuje Tatjana Nina Žerjav. Mandat imenovane je vezan na mandat sveta šole.**

Prosim za vaš glas.

**33 ZA,**

**0 PROTI.**

Sprejeto.

Gremo na sedmi predlog Sklepa o imenovanju štirih predstavnikov MOL v Svet javnega zavoda Ljubljanski grad. Razprava prosim. Ni.

**Glasovanje poteka O PREDLOGU SKLEPA: V Svet javnega zavoda Ljubljanski grad se imenujejo Ludvig Bagari, Marta Bon, Tanja Dodig Sodnik, Polona Novak. Mandat imenovanih traja 4 leta. Prosim za vaš glas.**

Prosim za vaš glas.

**25 ZA,**

**10 PROTI.**

Sprejeto, hvala lepa.

Gremo na osmi predlog Sklepa o imenovanju nadomestne članice MOL v Svet javnega zavoda Zdravstveni dom Ljubljana. Razprava, prosim? Ni razprave.

**Glasujemo O PREDLOGU SKLEPA: V Svet javnega zavoda Zdravstveni dom Ljubljana se za članico imenuje dr. Dunja Labović Begović. Mandat imenovane je vezan na mandat sveta zavoda.**

Prosim za vaš glas.

**28 ZA,**

**8 PROTI.**

Sprejeto. Hvala lepa.

Gremo na deveti predlog Sklepa o imenovanju predstavnice MOL v Svet Zavoda za gluhe in naglušne Ljubljana. Razprava prosim. Ni razprave.

**Glasovanje poteka O PREDLOGU SKLEPA: V Svet Zavoda za gluhe in naglušne Ljubljana se imenuje Maruša Babnik. Mandat imenovane traja 4 leta.**

Prosim za vaš glas.

**40 ZA,**

**0 PROTI.**

Dobro delo želim.

Gremo na deseti predlog Mnenja h kandidaturi za ravnateljico Vrtca Črnuče. Razprava prosim? Ni.

**Glasujemo O PREDLOGU SKLEPA: Andreji Klopčič se da pozitivno mnenje h kandidaturi za ravnateljico Vrtca Črnuče. Prosim za vaš glas.**

Prosim za vaš glas.

**39 ZA,**

**0 PROTI.**

Hvala lepa.

Gremo na enajsti predlog Mnenja h kandidaturi za ravnatelja Osnovne šole Jožeta Moškriča. Razprava prosim. Ni razprave.

**Glasovanje poteka O PREDLOGU SKLEPA: Robertu Fariču se da pozitivno mnenje h kandidaturi za ravnatelja Osnovne šole Jožeta Moškriča.**

Prosim za vaš glas.

**39 ZA,**

**0 PROTI.**

Hvala lepa.

Gremo na dvanajsti predlog Mnenja h kandidaturi za ravnateljico Osnovne šole Ljubljana. Razprava. Ni.

**Glasovanje poteka O PREDLOGU SKLEPA: Emi Kozar se da pozitivno mnenje h kandidaturi za ravnateljico Ekonomske šole Ljubljana.**

Prosim za vaš glas.

**38 ZA,**

**0 PROTI.**

Sprejeto.

Gremo na trinajsti predlog Mnenja h kandidaturi za ravnatelja Gimnazije Šentvid. Razprava prosim. Ni.

**Glasujemo O PREDLOGU SKLEPA: Juriju Šinku se da pozitivno mnenje h kandidaturi za ravnatelja Gimnazije Šentvid.**

Prosim za vaš glas.

**39 ZA,**

**0 PROTI.**

**GOSPOD ZORAN JANKOVIĆ**

In s tem smo tudi zaključili to točko. Hvala lepa in vsem imenovanim želim dobro delo.

**AD 5. OSNUTEK ODLOKA O SPREMEMBAH ODLOKA O FINANCIRANJU ČETRTNIH SKUPNOSTI V MESTNI OBČINI LJUBLJANA**

Gradivo ste prejeli, prejeli ste tudi poročilo pristojnega Odbora za lokalno samoupravo. Prosim gospo Jero Grobelnik, da poda uvodno obrazložitev.

**GOSPA JERA GROBELNIK**

Lepo pozdravljeni. Kot je navedeno že v obrazložitvi gradiva se je Odlok o financiranju Četrtnih skupnosti nazadnje spreminjal v letu 2009, ko so člani svetov četrtnih skupnosti prejemali 0,8 % županove plače, brez dodatka za delovno dobo, predsednik pa 1,6 % županove plače. V tem času so se naloge, odgovornosti in aktivnosti, ki jih četrtne skupnosti izvajajo in organizirajo dejansko povečevale in za uspešno delo morajo naši predstavniki, ki so na volitvah izvoljeni, se pravi imajo mandat s strani, da rečem ljudstva, pri tem, da so uspešni poleg, da imajo redne seje, da obravnavajo vse pobude lokalnih prebivalcev, do obravnavajo vso gradivo, ki ga sprejema mestni svet, absolutno zahteva tudi delo na terenu in to vse v njihovem prostem času in nenazadnje pri tem nastajajo tudi določeni stroški. Zato ta predlog, da se dejansko poveča sejnina članom sveta na 1,6 % plače županove in predsednikom, ki nosijo pa dodatno odgovornost, ker so tudi odredbodajalci na 4 % mestnega sveta in ta predlog, ki je prišel iz terena, podpira tudi strokovna služba. Hvala.

**GOSPOD ZORAN JANKOVIĆ**

Hvala lepa. Prosim gospo Kovačič, da poda stališče odbora.

**GOSPA DARINKA KOVAČIČ**

Torej Odbor za lokalno samoupravo je na drugi redni seji, dne 18. 5. 2023 obravnaval gradivo za 5. sejo mestnega sveta in ob obravnavi točke osnutek Odloka o spremembah Odloka o financiranju četrtnih skupnosti v Mestni občini Ljubljana sprejel naslednji sklep. Odbor za lokalno samoupravo podpira sprejem osnutka Odloka o spremembah Odloka o financiranju četrtnih skupnosti v Mestni občini Ljubljana. Sklep je bil sprejet s petimi glasovi za, 0 proti od šestih navzočih.

**GOSPOD ZORAN JANKOVIĆ**

Hvala lepa. Predsednik Statutarno pravne? Gospod Sedmak, izvolite.

**GOSPOD MARJAN SEDMAK**

Hvala lepa. Hvala za besedo. Lep pozdrav vsem v dvorani. Predlog je usklajen z Zakonom o lokalni samoupravi in Statutom MOL, tako, da komisija ni imela pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava prosim. Gospa Honzak.

**GOSPA URŠKA HONZAK**

Hvala za besedo. V Levici seveda podpiramo povečanje sejnin za četrtne svetnike, ker te opravljajo pomembno delo na v resnici najnižji ravni lokalne samouprave, ki lahko zelo s konkretnimi ukrepi, zelo izboljša življenje prebivalcev posamezne četrtne skupnosti, bi pa prosili za naprej, če se bo razmišljalo o dodatnih spremembah plačila sejnin, da se morda razmišlja tudi o tem, da se s sejnino podpre tudi dopisne seje, kajti tudi za dopisno sejo ali četrtnih, četrtne skupnosti ali recimo odborov in komisiji mestnega sveta, se morajo člani in članice prav tako pripraviti, predelati gradivo, prebrati gradivo in potem pač glasovat. Zdaj to, da fizično jim ni treba iti na neko lokacijo je ena stvar vse ostalo pa ostaja enako. Če se Spomnimo v prejšnjem mandatu je mestni svet, je Odbor za finance mestnega sveta enkrat proračun sprejemal na dopisni seji, kar pomeni, da smo se člani in članice odbora morali zelo spet potruditi in prebrati gradivo itd. Tako, da samo to omenjam, če se bo kaj o tem razmišljalo, bomo pa seveda podprli povečanje sejnine.

**GOSPOD ZORAN JANKOVIĆ**

V tem predlogu je to. Gospa Babnik. Je v tem predlogu. Izvolite.

**GOSPA MARUŠA BABNIK**

Tudi v svojem imenu ta osnutek odloka seveda podpiram. Predvsem bi rada poudarila, da v tej Četrtni skupnosti Sostro, kjer jaz delujem, je res ogromno terenskega dela, morda je treba pa razmišljati tudi o tem, da bi se povečala sredstva za raznovrstne pobude občanov, ker z malimi deli je to na taki veliki površini, eno tretjino Četrtna skupnost Sostro zavzema Mestno občino Ljubljana, je s tistimi nekaj 1.000 evri okrog 8.000 res čisto bom rekla kaplja v morje. Mi bi radi kot četrtni svetniki ustregli dobrim pobudam, ki jih krajani predlagajo, ogromno je cest, ogromno je v vrtcev, šol oziroma predvsem igralnih površin, športnih površin, ki bi jih zagotovo po Ljubljani radi preuredili. Vem, da to pride tudi na pobude občanov, k vam, na vašo komisijo, vendar pa se mi zdi, da odločitve o tem kaj je pomembno, kaj je nujno pa vendarle imajo tudi krajani. Hvala.

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Ja, jaz bi si želel, da bi skupaj s povečanjem sejnin šle tudi v povečanje pristojnosti četrtnih skupnosti, nekaj smo o teh stvareh že govorili na seji našega Odbora za lokalno samoupravo. Jaz bi si želel, da bi se pristojnosti četrti bistveno povečale, in sicer vemo, da so naše četrti večje od velike večine občin v Sloveniji. Pristojnosti imajo pa lahko rečemo mogoče 1 % pristojnosti občin. To je to nevzdržno, ker pomeni, da ljubljanska samouprava, lokalna samouprava je daleč od ljudi in bi bilo zato treba nujno razmišljati ob povečanju plačil četrtnim svetnikom, tudi o povečanju pristojnosti četrtnih skupnosti in pa uveljavljanju novih pristopov lokalne samouprave, ki jih poznajo nekateri že v Sloveniji in tudi v Evropi. Tukaj mislim predvsem na participativni proračun, kjer bi omogočali ljudem, da bi v lokalnem okolju razporejali denar za lokalne projekte tiste, ki se zdijo najbolj pomembni in v tem smislu, če bo šel razvoj ljubljanske mestne občine v smeri decentralizacije oziroma subsidiarnosti, se pravi, da bi vse, kar lahko naredi nižja raven naredila nižja raven in bi višja raven samo naredila tisto kar pač na najnižji ravni ni možno, potem seveda tudi povečanje finančnih sredstev za delovanje četrtnih skupnosti ni problem. Tako, da jaz bi si želel kot rečeno, da ne bi povečevali samo sejnin članom četrtnih svetov, ampak da bi povečevali proračune četrti in da bi povečevali pristojnosti četrtnih svetov. Hvala lepa.

**GOSPOD ZORAN JANKOVIĆ**

Hvala. Zaključujem razpravo. In samo en odgovor na to. Četrtne skupnosti so del vodenja te mestne občine, izjemno usklajeni z vsemi našimi oddelki. Kolega podžupan, ki pokriva to področje, Dejan Crnek s kolegico Jero Grobelnik z vsemi službami izjemno dobro sodelujejo in jaz te vaše želje nisem nikjer zaznal v teh 16. letih. Ampak, čas je, da se tudi o tem pogovorimo. Ugotavljam navzočnost po celotni točki. Rezultat navzočnosti je 40.

**Glasujemo O PREDLOGU SKLEPA: Mestni svet Mestne občine Ljubljana sprejme osnutek Odloka o spremembah Odloka o financiranju četrtnih skupnosti v Mestni občini Ljubljana skupaj s pripombami.**

Prosim za vaš glas.

**41 ZA,**

**0 PROTI.**

Hvala lepa.

Gremo zdaj na točko 6.

**AD 6. A) PREDLOG ODLOKA O SPREMEMBAH IN DOPOLNITVAH ODLOKA O UREJANJU PROMETA V MESTNI OBČINI LJUBLJANA S PREDLOGOM ZA HITRI POSTOPEK**

**B) PREDLOG ODREDBE O SPREMEMBAH IN DOPOLNITVAH ODREDBE O DOLOČITVI JAVNIH PARKIRNIH POVRŠIN, KJER SE PLAČUJE PARKIRNINA**

Predlagam, da obe točki obravnavamo skupaj, glasovanje bo potekalo o vsaki točki posebej. Gradivo ste prejeli s sklicem seje, prejeli ste poročilo pristojnega odbora. Prosim gospod Tušar, da poda uvodno obrazložitev za obe točki. Jasna, izvoli.

**GOSPA MAG. JASNA TUŠAR**

Hvala za besedo. Lepo pozdravljeni. Predlog Odloka o spremembah in dopolnitvah Odloka o urejanju prometa v Mestni občini Ljubljana smo pripravili na podlagi Zakona o cestah v 112. členu, potem v Zakonu o pravilih cestnega prometa v 6. členu, v Zakonu o financiranju občin v 9. členu in na podlagi Statuta Mestne občine Ljubljana v 27. členu. Predlog odloka prinaša naslednje poglavitne rešitve. Prva poglavitna rešitev se nanaša na določitev novih višin parkirnin. S predlogom odloka se torej določa nova višina parkirnine, prvič za parkiranje na območju časovno omejenega parkiranja. To pomeni na conah 1, 2 in 3 za 0,10 EUR na uro se bo zvišala parkirnina. Torej v coni 1 iz dosedanje cene na 1,2 na 1,3 evre, v coni 2 iz 0,7 na 0,8 EUR na uro in pa v coni 3 iz 0,4 EUR na 0,5 EUR. Naslednji predlog se nanaša na cene na parkiriščih za osebna vozila. Tudi tukaj je predlog zvišanja za 0,1 evra na uro, torej na območju neposredne bližine ožjega mestnega središča na parkiriščih za avtomobile se bo povečala parkirnina iz 0,7 na 0,8, na območju izven mestnega središča pa iz 0,6 za prve dve uri oziroma 0,6 za vsako naslednjo uro. Torej oboje na 0,7. Prav tako na parkiriščih za osebne avtomobile spreminjamo cene abonentov, to je mesečni najem na vseh teh treh območjih, torej iz dosedanje cene 40 na 45 EUR na mesec, na območju ožjega mestnega središča iz 36 EUR na 40 EUR, na območju neposredne bližine ožjega mestnega središča in pa iz 25 na 28 EUR na mesec, to pa velja za območje izven ožjega mestnega središča. Kot tretja novost bi omenila še novo višino parkirnine v parkirni hiši Kongresni trg iz 1,5 EUR na uro do 3 ure parkiranja na 1,7 EUR na uro do 3 ure parkiranja in iz dosedanjih 2,4 evra na uro, nad 3 ure na uro na 2,5 EUR na uro na 3 ure parkiranja. Sprememba višine parkirnine se predlaga predvsem zaradi dviga cen materiala kot storitev zunanjih izvajalcev in povečanja stroškov dela, vse to pa je posledica inflacije v preteklem letu. Druga poglavitna rešitev se nanaša na ureditev parkiranja koles na električni pogon, ki se oddajajo v najem po sistemu souporabe kolesa. S tem bomo omogočili nadaljnji razvoj kolesarske infrastrukture, ki pomeni tudi rešitev trajnostne mobilnosti tako mesta Ljubljana kot celotne regije. Tretja poglavitna rešitev predloga odloka se nanaša na določitev glob za prekršek za posameznika, ki s tovornim vozilom katerega največja dovoljena masa presega 3,5 tone ali pa z delovnim strojem ali z delovnim vozilom ali s traktorjem prevozi območje cone 1 brez pridobljene dovolilnice. Četrta poglavitna rešitev se nanaša na to, da se s predlogom odloka razširja krog upravičencev do brezplačnega parkiranja na urejenih parkirnih prostorih na in ob vozišču občinske ceste za največ 2 uri. To je na tako imenovanih belih conah. Predlaga se, da so poleg invalidov, ki so že zdaj upravičenci, ki imajo parkirno karto upravičenci tudi ostali imetniki parkirnih kart. To so na primer zdravstvene službe, socialne službe, delavci, ki oskrbujejo oskrbovance na domu zaradi nujnih in neodložljivih storitev. Predlog odloka kot peto poglavitno rešitev določa kot novost električne skiroje, da jih je dovoljeno parkirati le na površinah, ki so namenjene za parkiranje tovrstnih vozil. Predpisuje se pa tudi sankcija za ravnanje v nasprotju s to določbo. Sprejem predloga odloka za proračun ima finančne posledice, lahko pričakujemo prihodke iz naslova glob za prekrške, ki sem jih omenila prej, višino je nemogoče oceniti, prav tako pričakujemo prihodek v ocenjeni višini 16.000 EUR na leto iz naslova parkirnine za parkiranje vozil na električni pogon, ki se oddajajo v najem po sistemu souporabe kolesa. Ocenili smo tudi finančne posledice, ki bodo nastale pri izvajalcu javne službe urejanja parkirišč, to je javno podjetje Ljubljanska parkirišča in tržnice. Zaradi spremembe prej omenjenih višin parkirnin, se bo povečal prihodek v ocenjeni vrednosti 129.614 EUR z vključenim DDV na mesec. Naj še dodam to, da je javnost lahko dala k predlogu odloka pripombe in predloge, vendar jih pač nismo prejeli, zato predlagamo, da sprejmete predlog odloka po hitrem postopku. Zdaj bi pa nadaljevala kar s predlogom Odredbe o spremembah in dopolnitvah Odredbe o določitvi javnih parkirnih površin, kjer se plačuje parkirnina. Pravna podlaga za pripravo je Statut mestne občine Ljubljana v 27. členu in pa prej omenjeni Odlok o urejanju prometa v Mestni občini Ljubljana, v 3. odstavku 10. člena. Predlog odredbe pa prinaša 3 poglavitne rešitve. Prva--

-----------------------------------------------------------------KONEC POSNETKA ŠT. 20230529­\_154010

**GOSPA MAG. JASNA TUŠAR**

--poglavitna rešitev se nanaša na parkirno površino Tivoli 2, to je parkirišče za osebna vozila in avtobuse. Na novo se predlaga parkirnino za avtobuse tudi ob sobotah in nedeljah za čas med 6.00 in 22.00 uro, razlog za to pa je, da se poenoti čas plačila parkirnine za parkiranje avtobusov s sosednjim parkiriščem, to je Tivoli 1. Potem kot druga poglavitna rešitev je dopolnitev z novima javnima parkirnima površinama. To sta Parkirna hiša Rog in pa Ilirija. Določili smo tarifni razred in pa čas, v katerem se bo plačevala parkirnina. Tu smo še dodali, da se bo parkirnina pričela pobirati, ko bo pridobljeno uporabno dovoljenje za obe dve parkirni hiši. Kot zadnja poglavitna rešitev, bi pa omenila še območje časovno omejenega parkiranja, to je Cona 1, kjer se na podlagi veljavne odredbe parkirnina plačuje od ponedeljka do petka med 7.00 in 19.00 uro, ob sobotah pa med 7.00 in 15.00. S predlogom odloka se določa podaljšanje plačevanja parkirnine ob sobotah, in sicer med 7.00 zjutraj in 19.00 uro zvečer. S tem predlogom se bo poenotil režim plačevanja parkirnine v Coni 1 od ponedeljka do sobote, nedelje pa ostajajo brezplačne. Tudi tu smo ocenili finančne posledice odredbe. Tukaj je zopet prihodek v korist Javnega podjetja Ljubljanska parkirišča in tržnice. Ocenili smo, da se bo mesečni prihodek povečal v skupni višini za približno 28.183,41 EUR z DDV. Predlagamo, da sprejmete predlog odredbe. Hvala.

**GOSPOD ZORAN JANKOVIĆ**

Hvala lepa. Prosim gospo Ugrinovski, da poda stališče odbora.

**GOSPA VESNA UGRINOVSKI**

Lepo pozdravljeni. Odbor za gospodarske javne službe in promet na 3. seji dne 23. 5. 2023 obravnaval gradivo za 5. sejo Mestnega sveta Mestne občine Ljubljana in k točki 6a sprejel naslednji sklep: Odbor za gospodarske javne službe promet podpira sprejem predloga Odloka o spremembah dopolnitvah Odloka o urejanju prometa v Mestni občini Ljubljana po hitrem postopku. Sklep sprejet s štirimi glasovi za, enim proti od petih navzočih in k 6a točki sprejel drugi sklep: Odbor za gospodarske javne službe promet podpira sprejem predloga Odloka o spremembah in dopolnitvah Odloka o urejanju prometa v Mestni občini Ljubljana. Sklep sprejet s štirimi glasovi za in enim glasom proti od petih navzočih. K točki 6b pa je odbor sprejel naslednji sklep: Odbor za gospodarske javne službe in promet podpira sprejem predloga Odredbe o spremembah in dopolnitvah Odredbe o določitvi javnih parkirnih površin, kjer se plačuje parkirnina. Sklep je bil sprejet s tremi glasovi za, glasom proti od petih navzočih. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEMAK**

Hvala za besedo. Najprej glede hitrega postopka. Statutarno-pravna komisija meni, da so izpolnjeni pogoji za hitri postopek, kot jo določa 4. alineja 3. odstavka 122. člena Poslovnika Mestnega sveta Mestne občine Ljubljana. Se pravi, to so manj zahtevne spremembe, kar zadeva pa sam tekst pa ugotavljamo, da je usklajen z Zakonom o cestah, Zakonom o pravilih cestnega prometa in Zakonom o financiranju občin. Tako, da komisija ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Najprej odpiram razpravo o hitrem postopku. Ni razprave o hitrem postopku. Ugotavljam navzočnost. Rezultat navzočnosti: 38.

**Glasujemo O PREDLOGU SKLEPA: Mestni svet Mestne občine Ljubljana sprejme predlog, da predlog Odloka o spremembah in dopolnitvah Odloka o urejanju prometa v Mestni občini Ljubljana sprejme po hitrem postopku*.***

Prosim za vaš glas.

**25 ZA,**

**14 PROTI.**

Sprejeto.

**GOSPOD ZORAN JANKOVIĆ**

In sedaj bomo razpravljali o vsebini, o obeh aktih. Samo eno informacijo. Lepo prosim, ko boste začeli govoriti o protestnikih s traktorji, ko bo kdo dobil od njih prvo kazen, pridite povedati. Nikjer do zdaj nismo nobenega protesta omejevali. Nikjer. In tudi ne vem, zakaj bi se to. Ker piše, če ima dovolilnico, potem ni problema. In protest, ki je registriran ima vsa dovoljenje in pride kamor hoče. Samo to, da razčistimo, da ne bomo spet poslušali, kako vas skrbi za traktoriste. Izvolite, razprava. Izvolite, gospod Grošelj, gospod sosed.

**GOSPOD ANTON GROŠELJ**

Hvala za besedo, župan. Spoštovani. Mi nasprotujemo tako podražitvam parkiranja kot drastičnim dopolnitvam veljavnega Odloka o urejanju prometa v Mestni občini Ljubljana. Čas ni primeren recimo glede svoje penzije vem, da bi bilo te stvari treba reševati, in ne da potem še Ljubljana to dodaja pri parkiranju. Bi se pa zadržal samo ob argumentaciji k drugemu členu tega odloka. Pa bom tako začel. Obstaja pravica do mirnega zbiranja in združevanja, točno to kar je župan omenjal. Ta pravica je zapisana v 42. členu Ustave Republike Slovenije, ki ima 4 odstavke. Naj najprej za osvežitev citiram ta 42. člen ustave, ki nosi naslov pravica do zbiranja in združevanja. 1. odstavek zagotovljena je pravica do mirnega zbiranja in do javnih zborovanj. Tudi traktorji so lahko notri. Drugi odstavek, vsakdo ima pravico, da se svobodno združuje z drugimi. 3. odstavek - zakonska omejitve teh pravic so dopustne, če to zahteva varnost države ali javna varnost ter varstvo pred širjenjem nalezljivih bolezni, to se zakonsko lahko. In 4. odstavek, ki nekako ne sodi noter, vendar sodi, poklicni pripadniki obrambnih sil in policije ne morejo biti člani političnih strank. To je zato, ker verjetno pri teh zborovanjih lahko pride do marsičesa in mogoče so zaradi tega v ustavodajalci to notri dali. V glavnem govorimo o napovedanih, mislim predvsem na 160 EUR neto, govorimo o napovedanih, poudarim napovedanih in prijavljenih shodih, kjer se s problematiko javne varnosti, ki je notri v členu omenjena, se pravi v tej človekovi temeljni človekovi pravici ukvarja policija in podredno tudi mestno redarstvo, kjer se upošteva Zakon o javnih zbiranjih in predvsem Zakon o javnih zbiranjih. Pred shodom se vedno sestanejo vsi akterji, ki okvirno opredelijo potek shoda. Ampak jaz sem tu zasledil in bom tudi prebral argumentacijo zaradi katere se sploh oglašam. Bom citiral: »V zadnjem času se v ožjem mestnem središču pojavljajo protesti, katerih udeleženci vozijo tudi traktorje. Glede na to, da mestno redarstvo na predvidenih protestih aktivno sodeluje s Policijsko postajo Ljubljana Center je pri izvajanju nadzora prometa in dostave vozil na občinskih cestah v času protestov naletelo na težavo, da za traktor in ostala vozila, kot so tovorna vozila katerih največja dovoljena masa presega 3,5 tone, delovni stroji, delovna vozila ni predpisane kazenske sankcije za primere vožnje teh vozil na območju Cone 1 brez dovolilnice pristojnega organa. Zaradi navedenega se odlok dopolnjuje z določitvi globe v višini 160 EUR za prekršek posameznika, ki vozi tovorno vozilo katerega največja dovoljena masa presega 3,5 tone ter delovne stroje, delovna vozila in traktor v kolikor nima pridobljene dovolilnice za prevoz območja Cone 1.« Ali vidite, da piše notri pač to kar bom naprej povedal, da ne bom prej preuranil. To je zgrešeno. Argumentacija za spremembo odloka se pač nima kaj sklicevati na traktoriste kot tu piše. Temeljna človekova pravica do mirnega zbiranja združevanja je pač nad odlokom nekaj mestne občine, zato sem na to argumentacijo, ki evidentno izkazuje neka nedemokratična zastraševanja v smislu, če boste prišli vas bomo pa kaznovali, nad tem sem naravnost zgrožen. Gre za absolutno nerazumevanje funkcioniranja demokratične družbe par ekselons. V prejšnjih demonstracijah so bili kolesarji, je bilo hujše, pa se še vedno ni na to sklicevalo. In treba je tudi vedeti, da so takšni shodi v Ljubljani zato, ker so tu fizično stacionirane vse 3 veje oblasti in bi bilo zborovanje nekje ne vem kje, ne v Ljubljani nesmiselno, nefunkcionalno. To je vse. Hvala.

**GOSPOD ZORAN JANKOVIĆ**

Imam pravico do govora, pa bom še enkrat ponovil. Gospod Grošelj, v bistvu je za vas, ki ste se prijavili škoda sploh kaj reči. Še enkrat bom ponovil. Ko bo kakšen protestnik v prijavljenem protestu dobil kazen, mi jo kar domov prinesite, vam ne bo težko tistih 30 korakov narediti. In vi nočete poslušati. Mi smo zelo jasno napisali, da gre, če nima dovolilnice vsak protest, gospod Primc je tisti, ki pravi, da je organiziral največ protestov v Sloveniji, 350, prijavljenih, mirnih. Vsak protest je dobrodošel. A ste imeli kakšne težave, ko ste zunaj govorili? Ko ste prišli? Vas je kdo oviral? In zato pa pravim še enkrat. Ne zlorabljajte, se opravičujem, jaz sem vas poslušal, ne zlorabljajte te točke za poskus nabiranja političnih točk. Vi lahko delate kaj hočete, lahko govorite, meni je vseeno, pač si bom vzel čas, pa mogoče bom predal besedo oziroma vodenje kolega Čerinu, pa bom šel. Ker to, kar počnete, ne poslušate nič, ne berete nič in tudi v 16. letih nimate dokaza, da bi Ljubljana kogarkoli kaznovala v protestih, ki so bili prijavljeni. Popolnoma mir imate. Gospa Babnik. Spet dajmo traktorje.

**GOSPA MARUŠA BABNIK**

Ne bomo o traktorji, se bo pa pohvalila, da sem najbrž edina mestna svetnica, ki ima doma traktor in bi se udeležila protesta, če bi bil danes dovoljen s traktorjem.

**GOSPOD ZORAN JANKOVIĆ**

Se morate organizirati pa prijaviti.

**GOSPA MARUŠA BABNIK**

Pa bi potem dokazala ali ste me kaznovali ali ne. Jaz bi tukaj dodala, morda samo ob 4. točki, in sicer enkrat smo se že pogovarjali o mobilni službi. Mobilna služba je služba zavodov, Zavoda za gluhe in naglušne Ljubljana, Center Janeza Levca Ljubljana, Center Iris, Center za izobraževanje, rehabilitacijo, inkluzijo in svetovanje za slepe in slabovidne Ljubljana in vsi ti mobilni pedagogi izvajajo po središču mesta raznovrstne oblike pomoči otrokom s posebnim potrebami. Oni plačujejo parkirnino. Največji problem pa niti ni plačevanje parkirnine, pač pa dobiti prosto mesto. Veste, da se med urami, ki jih izvajajo ni dovolj časa lahko pride iz ene točke na drugo, zato predlagam, da se nekako dogovorite s temi centri, morda tudi za to parkiranje v belih conah, da bo ta mobilna služba bila čim bolj učinkovita. Hvala.

**GOSPOD ZORAN JANKOVIĆ**

Do sedaj niso dali nobenega predloga. Ker jih je strah. Ja, ja, saj. Hvala lepa. Gospa Ugrinovski.

**GOSPA VESNA UGRINOVSKI**

Hvala za besedo. Ker smo slišali neutemeljene obtožbe in zavajanja na račun Gibanja Svobode, naj pojasnimo. Gibanje Svoboda ni proti protestom kmetov. Ponavljam ni proti protestom, pravica do protestov ostaja in isto dopolnitev odloka o ničemer kršena. Prepoved za vstop tovornih vozil na 3,5 tone, razen z dovolilnico že obstaja in se ureja zgolj pravna praznina, to je uvedba globe, tako kot je predvidena za druge prepovedi. Vsak ima pravico do mirnega in strpnega protesta, ki poteka v okviru veljavne zakonodaje, tudi kmetje. Hvala.

**GOSPOD ZORAN JANKOVIĆ**

Gospod Primc. Še enkrat pravim. Jaz vas srčno prosim, ko bo prva kazen pridite. Imate vse prav, bom čisto tiho. A je v redu? Ne pa, da razpravljate o nečem, kar vi veste v vaših glavah. Gospod Primc, izvolite.

**GOSPOD ALEŠ PRIMC**

Obrazložitev k odloku o prepovedi traktorjev.

**GOSPOD ZORAN JANKOVIĆ**

Gospod Primc, jaz vas sicer ne slišim, ampak potem boste imeli problem. Zdaj se mora odločiti, ali se bo videl, ali se bo slišal. Ne, pač se ne bo slišal.

**GOSPOD ALEŠ PRIMC**

V zadnjem času se vozim. Obrazložitev. Glejte, tole prosim, da mi odvijete, ker me moti. V zadnjem času se bo v ožjem mestnem središču Ljubljane pojavljajo protesti, katerih udeleženci vozijo tudi traktorji. Glede na to, da mestno redarstvo pri napovedanih protestih aktivno sodeluje s Policijsko upravo Ljubljana in s Policijsko postajo Ljubljana Center je pri izvajanju nadzora prometa in ustavljanju vozil na občinskih cestah v času protestov naletelo na težavo, da za, na protestih, na protestih ste naleteli na težavo, da za traktorje in ostala vozila ni predpisane sankcije za primer, za primere voženj teh vozil na območju Cone 1 brez dovolilnice pristojnega organa. Se pravi, vi spreminjate odlok zaradi traktorjev na protestih. To piše, to si nisem jaz zmislil.

**GOSPOD ZORAN JANKOVIĆ**

To ne piše. To ne piše.

**GOSPOD ALEŠ PRIMC**

V zadnjem času se v ožjem mestnem središču Ljubljane pojavljajo protesti. A piše? Katerih udeleženci vozijo tudi traktorje. Piše. Glede na to, da mestno redarstvo pri napovedanih protestih aktivno sodeluje s Policijsko upravo Ljubljana in s Policijsko postajo Ljubljana Center, je pri izvajanju nadzora prometa in ustavljanja vozil na občinskih cestah v času protestov naletelo na težave, da za traktorje in ostala vozila ni predpisane kazenske sankcije. To piše, se pravi bi vi spreminjate odlok zaradi protestov. To ste sami napisali. In, če to ni res potem dajte to ven. Dajte ven to sankcijo za traktorje se bo vse v redu.

**GOSPOD ZORAN JANKOVIĆ**

A za kamione pa ostane?

**GOSPOD ALEŠ PRIMC**

In ne bo noben rekel, da nimate slabih namenov. Glejte, čisto enostavno. Za 15 minut prekinite sejo, določite novo besedilo odloka v tem delu in pomirite javnost, ki je očitno zelo vznemirjena. Tudi sindikat kmetov se je odzval, če se ne motim. Se pravi zelo jasno. Ta odlok spreminjate zaradi kaznovanja kmetov, ker želite kmete kaznovati. In vaša beseda, ob tem kar smo prej slišali, da drekovod prenese deseto potresno stopnjo.

------------------------------------------------------------------------------------zvok, ki prekine razpravo

**GOSPOD ZORAN JANKOVIĆ**

Gospod Primc, hvala lepa.

**GOSPOD ALEŠ PRIMC**

Nadaljujem.

**GOSPOD ZORAN JANKOVIĆ**

Ne, ampak imate zdaj opomin, naslednjič bom vzel besedo, naslednjič boste šli pa ven. Ker ste šli spet na to, na svojo ključno točko.

**GOSPOD ALEŠ PRIMC**

Okej.

**GOSPOD ZORAN JANKOVIĆ**

Imate nekaj v duši, to kar razlagate. Izvolite.

**GOSPOD ALEŠ PRIMC**

Prosim, da mi to, kar ste vi intervenirali.

**GOSPOD ZORAN JANKOVIĆ**

Ne bomo, ker ste šli vi na to točko.

**GOSPOD ALEŠ PRIMC**

Naslednja zadeva so pa podražitve parkirnin. Vi dražite parkirnine od za od 9 do 25 %. Povečujete maso denarja zbranega s parkirninami, ne vem gospa, kako ste vi računali, ker podatki javnega podjetja so drugačni kot ste jih vi navajali, za okrog 13 %, se pravi vi boste s povišanjem najemnin zaslužili dodatnih oziroma pobrali iz naših žepov 1.350.000 EUR na leto. Tako, da vi ste govorili o 28 tisočih evrih na mesec. Bi lepo prosil, da se, da jasno poveste ali se moti javno podjetje parkirišča in tržnice, a se bi motite v navajanju vaših podatkov, ker podatki med vami in tem podjetjem niso usklajeni. Se pravi 1.350.000 EUR, boste na leto podražili parkiranje, ne govoriti o 10 centih. Govorimo, da nam boste potegnili iz žepa 1.350.000 EUR na leto. In sedaj to utemeljujete z povečevanjem stroškov. Poslušajte parkirnino pobirajo parkomati, kot jaz razumem, plačaš parkomat. Parkomati so. Tako, da lepo prosim, ne se sklicevati na povišanje stroškov parkomatov, razen če pa parkomatom plačujete plačo. Tako, da to bi lepo prosil. In še ena zadeva. Jaz bi lepo prosil, da se razmisli o tem, da se nemudoma ukine plačevanje parkirnine za stanovalce pred bloki. To je odiranje, to je kraja. In hkrati še diskriminacija. Diskriminacija tistih, ki plačujejo parkiranje pred domom s tistimi, ki jim zaenkrat še ni treba in seveda, da ne bo kdo zdaj rekel, da spodbujam, da bi morali vsi plačevati. Ne, jaz mislim, da bi moralo biti življenje, parkiranje svojega avta pred lastnim domom pred lastnim blokom, zastonj za vse. Tako, da jaz prosim, da ne povečate parkirnin in, da hkrati še omogočite vsem stanovalcem, da bodo, da bomo lahko pred bloki parkirali zastonj. Hvala lepa.

**GOSPOD ZORAN JANKOVIĆ**

Gospod Sedmak. Replika, pa jaz imam repliko.

**GOSPOD MARJAN SEDMAK**

Hvala lepa. Duša mi ne da, da se ne bi oglasil. Poglejte, v pravu, k prvi točki, ki jo je omenil gospod Primc, v pravi obstaja pojem lex imperfecta, nepopolnega zakona. V pravu obstaja tudi načelo, da je treba z zakonom predpisati zločin, se pravi kaznivo dejanje, ampak treba je predpisati seveda tudi kazen. Če kazen ni predpisana, imamo nepopoln zakon. Ne govorim tega toliko gospodu Primcu, kot nam vsem za razumevanje, skratka, če kazen ni bila predpisana, je treba kazen predpisati in s tem bo zakon postal perfekten, popoln. Hvala lepa.

**GOSPOD ZORAN JANKOVIĆ**

Dodajam temu, na tri točke. Najprej parkirnina. Še vedno s tem dvigom parkirnin smo najcenejši v Ljubljani. Kar primerjajte garažne hiše vseh zasebnikov, boste ugotovili, da smo najcenejši. Še dodatno bo, če zdaj primerjamo s tistimi podražitvami v drugih občinah po Sloveniji, smo pa še cenejši. Treba je povedat, da ravno to kar smo prej govorili, o prometni politiki, dostop do garaže, Kongresni trg, pač pravite privablja avtomobile, kdor pride plača. Stanovalci imajo po dovolilnice isto ceno že vsa leta, od leta, ne vem bom rekel 2006, 2008. Se pravi A, B, C cona, prva, druga, tretja cona ni nobenega povišanja. In ko pravite še to ne, ukinjanje plačevanja stanovalcev med bloki. Noben problem, ZVETL dobite in parkirajte. Problem je to, da potem kličete, ker parkirate na zelenicah, mimogrede. Tako, da, gospa Sojar, izvolite?

**GOSPA MOJCA SOJAR**

Bi mogoče kar tako s tem začela kar ste zdaj na koncu rekli. Ja stanovalci imajo dovolilnice, nimajo pa parkirnih mest. Dovolilnica ni enako parkirno mesto po Ljubljani. Dobro, ampak nisem hotela to, ste pa vi s tem končali zdaj. Zakaj sem predlagala umik 6.a točke? In se zahvaljujem vsem, ki so nameravali to podpret, iz enega samega razloga, ker je ozračje v Ljubljani že tako preveč pregreto in ne želim, da je še mestni svet s svojimi odločitvami tisti, ki dodaja slabo voljo in vznemirja občanke in občane. In te odločitve, ki jih sprejemamo tudi če so v redu, so sprejete, bodo sprejete očitno v zelo neprimernem trenutku. Ja, župan Janković in s tem se izkazuje tudi vaša očitna kar mal nesposobnost komuniciranja z občani na primeren način. Razumem in se strinjam z gospodom Sedmakom. Gospod Sedmak, če je predpisana prepoved ta prepoved zahteva tudi globo, ampak a je treba tole globo točno zdaj dati. Prav zdaj smo ugotovil, da za traktorje ni predpisane globe. Za te traktorje tudi ni znaka, da ne smejo vstopati v cono A. Kajti prometni znak prepoved tovornim vozilom težjih od 3,5 tone je enako tudi delovnim strojem in traktorjem itd., ampak za to obstaja znak prepovedan promet za traktorje. In moj predlog je bil tudi, da se najprej namestijo ti znaki, lepo počasi po korakih, ne pa, da zdaj z vsem tem vznemirjamo ne samo kmete tudi ostale občane in občanke. Seveda župan govorite, da naj prinesemo pokazat listke, da ne bodo plačali kazni na protestih.

**GOSPOD ZORAN JANKOVIĆ**

Organiziranih.

**GOSPA MOJCA SOJAR**

Če in 3 pike naprej, ampak a še kdaj kakšen drug traktor pride v Ljubljano kot protestnik? Ne pride. Ga še nismo v glavnem videl. Predlagam torej, da glasujete, da mestni svetniki glasujemo proti temu 6.a, točki 6.a zaradi vsega tega, da ne vzbujamo slabe volje. Točka 6.b - je pa notri se postavlja oziroma določa parkirnina za 2 parkirni hiši, ki jih še sploh ni. Tukaj pa nekako ne morem razumeti kam se nam tako zelo mudi, a pa bodo parkirne hiše zagotovo? Verjetno bodo, ampak nekaj ne razumem teh postopkov, da se že zdaj določa in čas parkiranja in vse za parkirne hiše, ki jih sploh še ni. To da se uskladita Tivoli 1 pa 2 nimam prav nič proti, ampak ali smo mogoče že kdaj pa tudi razmišljali, da bi se parkirnina ne plačevala za tiste dni, ko so državni prazniki. Govorim o delu prost dan, ko prihajajo v Ljubljano kdo izven Ljubljane in bi bilo to zelo prijazno do njih, da se mogoče na tak dan, to je tako kot nedelja ne plačuje parkirnina. Naprej pa še me je spodbudila gospa Tušek, v 22. členu Odloka o prometu v Ljubljani, ko je govorila, da lahko parkirajo tudi invalidi, ampak v tem 22. členu bi želela pojasnilo. Piše, da brezplačno parkirajo vozila brez svoja, ker je to prečrtano tudi spremljevalci, ki vozijo in spremljajo imetnika parkirne karte. A se to da razumeti, da če nekdo pripelje invalida v mesto s svojim avtom in ima ta invalid parkirno karto za brezplačno parkiranje, to lahko uporabi?

**GOSPOD ZORAN JANKOVIĆ**

Spremljevalec mora imeti karto. Tisti, ki vozi, tisti, ki vozi invalida.

**GOSPA MOJCA SOJAR**

Ne, invalidna oseba.

**GOSPOD ZORAN JANKOVIĆ**

Tisti, ki vozi invalida. Invalid ne vozi. Tako, da to je urejeno.

**GOSPA MOJCA SOJAR**

Kakšni invalidi tudi vozijo, a ne. Pa ga nekdo pripelje.

**GOSPOD ZORAN JANKOVIĆ**

Če pa sam vozi, potem ima svojo kartico.

**GOSPA MOJCA SOJAR**

To je res.

**GOSPOD ZORAN JANKOVIĆ**

Bom počakal, se opravičujem.

**GOSPA MOJCA SOJAR**

No, saj s tem zaključujem. S tem vprašanjem pač zaključujem svojo razpravo in želim, da mestni svet odloči tako, da ne bomo dodatno vznemirjali občanov in občank Ljubljane. Hvala.

**GOSPOD ZORAN JANKOVIĆ**

Zdaj odgovor dajem jaz. Veliko zlorab je teh invalidskih kartic. In je problem, kako to ugotoviti. In v principu daje neka organizacija, da ne rečem potem, da se tudi prekopirajo. Ampak rad bi odgovoril na 3 vprašanja. Najprej zadnje, določamo parkirnino za parkirne hiše, ki jih ni. To lahko reče samo nekdo, ki res ne pride v Ljubljano, ne vidi nič. Parkirna hiša, zakaj smo dali tako, da ne delamo še enkrat neka določila, velja, ko bo odprta. Parkirna hiša pod Rogom je narejena in če ste že govorili, tam smo tudi ukinili pakiranja na Petkovškovem nabrežju. Čeprav še ni peš cona, ker se dela. Ilirija, boste ugotovili, da 20. junija bodo že v parkirni hiši delavci parkirali. Tako, da parkirne hiše bodo, pa če bi šla kdaj na projekt, bi kaj videla. To mimogrede. Druga, najbolj mi je pa všeč tista vaša - stanovalci imajo dovolilnice, nimajo parkirnih mest. Ko so se gradila ta naselja, katerakoli 40 let nazaj, 1 avto na 2 stanovanji, zdaj 3 na vsako stanovanje in, če bi pustili to kar bi pravite brez dovolilnic, to kar je recimo v Šiški, ker se ne morejo med sabo dogovoriti in parkirajo tisti, ki pridejo Gorenjci s te strani pustijo avto zastonj, park&ride in gredo naprej. Bi bil še večji kaos. In tisto kar je, stanovalci teh naselij prihajajo s podpisi, da prosijo za dovolilnice, 60 EUR na leto je, ki ves čas velja, govorim 3 Cona. In tretja, vam bom jaz povedal, če pride traktor v center mesta, jaz ga vidim pa vsak teden. Res pa je, da tisti, ki prihaja ima dovolilnice, ker to je Tisa, ki pride rezat. In ima še prikolico. Izvolite.

**GOSPA MOJCA SOJAR**

Obrazložitev. Mogoče ste me narobe razumeli. Jaz sem za to, da so dovolilnice za parkiranje po mestih, ker res ni draga dovolilnica in tudi jaz, ki parkiram na svojem privat zemljišču za to plačujem nadomestilo za stavbno zemljišče. Ne parkiram zastonj. Samo dovolilnica ni enako parkirno mesto.

**GOSPOD ZORAN JANKOVIĆ**

Piše, piše. Ne zagotavlja parkirnega mesta ampak lahko parkiraš, kjer je prosto. Vsaj do konca je treba potem povedati. Gospa Sever, izvolite.

**GOSPA KSENIJA SEVER**

Hvala za besedo. Spoštovani gospod župan, podžupanja, podžupani, svetniki in si navzoči v dvorani, lepo pozdravljeni. Prijavila sem se k besedi, vendar mislim, da je bilo že večina vsega povedanega. Ustavila se bom pri parkirninah, kajti v Slovenski demokratski stranki ne podpiramo podražitev parkirnin. Ne gre samo za dvig 0,10 centa, ampak za znesek, ki ga pobere javno podjetje parkirišča in to planira povečanje za 715.000 EUR z naslova parkirnin. Zanimivo pa je, da je v Parkirni hiši Kongresni trg dvig za 0,20 centa in ne za 0,10 centa, z obrazložitvijo, da je podražitev glede na okoliške parkirne hiše, po treh urah pa se podraži za 0,10 centa. V medijih se je pojavila informacija kot ste tudi že vi povedali, gospod župan, da če bo shod prijavljen, da se takrat traktoriste ne bo kaznovalo. Tukaj sprašujem, ali bojo prijavili shod ali bodo morali prijaviti tudi, da pridejo s traktorji in število traktorjev? To je prvo vprašanje. Potem bi pa rada povedala, da pač Ljubljana je prestolnica mesta in večina protestov se dogaja v Ljubljani in kmetje verjetno v tem času, ko smo v svetu mobilizacije ne bojo prišli z grabljami v mesto, ampak z nekim prevoznim sredstev. Zato bi mogoče le predlagala, da se doda stavek, da v času protestov kolikor so prijavljeni je vstop traktorjem v mesto dovoljen. Hvala lepa.

**GOSPOD ZORAN JANKOVIĆ**

Vi ste imeli dve vprašanji. Da najprej na to vprašanje, kaj je bilo prvo vprašanje, ker zdaj ste me zapeljali, sem začel o tem razmišljati.

**GOSPA KSENIJA SEVER**

Ja, dovolilnica, a bodo oni mogli prijaviti samo shod, ali da tudi da pridejo s traktorji, število, ali?

**GOSPOD ZORAN JANKOVIĆ**

Ne, glejte, mestna občina ne daje nobenega soglasja, to dela upravna enota, to se prijavi kot shod in jaz ne vidim nobenih težav. Upravna enota prijavi, prijavljen protest, obstajajo neki pogoji, kdaj prej moraš najaviti, tam moraš napisati, kako prihajaš, koliko vas bo, ker to je pogoj zaradi varnosti. Ljubljana nima s tem nič. Prej ste imeli pa še eno vprašanje, ste hoteli vprašati?

**GOSPA KSENIJA SEVER**

Ja, da bi dali mogoče v ta svoj odlok.

**GOSPOD ZORAN JANKOVIĆ**

Odgovor je ne. Še eno vprašanje je bilo prej.

**GOSPA MOJCA SOJAR**

Število traktorjev?

**GOSPOD ZORAN JANKOVIĆ**

Ne. A zdaj smo vsi? Tako, ko se poslušamo, meni je žal, jaz sem hotel vmes odgovoriti, pa vas nisem hotel prekinjati. Ko ste se ustavila pred tem zadnjim vašim. In tudi ni slišal, a ne. Če boste našla, bom potem odgovoril, lepo prosim. Gospa Honzak, zadnja prijavljena.

**GOSPA URŠKA HONZAK**

Hvala za besedo. Jaz bom samo povedala, zakaj se vsi drugi strani pa tudi jaz se, nas skrbi, da je ob zdaj globah za traktoriste povezana s protesti, ki so, kjer točno to, kar so pred mano že brali piše v obrazložitvi odloka, ki je pred nami. Piše na 8. strani pod razlogi in cilji in to. Piše in pač eno je to kar imamo mi tukaj pred sabo na papirju ali pa na računalniku, drugo je pa to kar vi govorite, gospod župan. To piše tukaj in to je uradno gradivo, vi lahko pa rečete v medijih ampak tukajle karkoli pa vas ne bomo mogli za besedo prijeti jutri ali pa čez en mesec ali pa čez eno leto. Tukaj pa dobesedno piše to kar so že pred mano brali, ne bom, ampak da povzamem da je mestno redarstvo očitno želelo oglobiti protestnike s traktorji, medtem ko pač jih, in je potem ugotovilo očitno mestno redarstvo, da tega zdaj ne more narediti. To je tukaj razloženo zakaj to danaes sprejemamo. In ja, jaz razumem to skrb. Včeraj ste na Jančah povedali kako pod to vlado, v kateri je tudi naša stranka, so pa protesti dovoljeni in se strinjam in se strinjam s tem, kar je povedala, gospa Ugrinovski. Ja protesti pod to vlado so dovoljeni, mi se lahko vsebinsko ne strinjamo s tem kaj pravijo traktoristi, ampak točno ta sprememba pa v oglablja protestnike, ne glede na to, na kateri strani so. Tako, da ta del zato jaz razumem za skrb na tisti strani in tudi mi imamo enako skrb, da se bo zdaj oglabljalo ljudi, ki bodo prišli pač izražati svojo ustavno pravico do zbiranja. Potem se bom pa dotaknila se parkiranja. Veste, da v Levici smo za to, da so seveda parkirnine primerne in višje v centru mesta kot na obrobju mesta itd., ampak spet se dogaja to kot se je že nazadnje, ko smo, ko smo poviševali parkirnine, pač ta sredstva, ki se bodo zbrala bodo šla nazaj v mestni proračun, kjer se lahko pač porazgubijo. Mi bi predlagali, smo že takrat predlagal, kaj če se bi ta sredstva namenilo za to, da se izboljša pa druge načine mobilnosti, da se izboljša delovanje ljubljanskega potniškega prometa, ne da se tista pač subvencija, ki jo da MOL vsako leto porabi samo zgolj za nakup novih avtobusov, pa novi avtobusi so super in so eko in vse. Ampak to ne pomaga, če so linije, ne vem iz 70. pa 80. let prejšnjega stoletja medtem, ko in potem pač jih ljudje ne uporabljajo, ne vem podražitev, podaljšanje, pač parkirnin v centru mesta pa v Tivoliju ob sobotah do sedmih zvečer, a veste kakšen je vozni red LPP ob sobotah. Če pač hočeš priti z obrobja mesta v center mesta v soboto moraš planirat par ur v naprej, da boš ugotovil, kako boš zdaj to storil, sploh če nisi ob neki obliki vpadnici, kjer avtobusi redno vozijo. In pač ne moremo dražiti parkirni, hkrati pa nič narediti, da bi bile druge oblike mobilnosti bolj privlačne. Ne moremo novih parkirnih hiš, v strogi center mesta kot je Rog, ali pa čisto blizu centra mesta kot je Ilirija dajat, če hkrati imamo LPP slab. Ne morem, žal mi je, da moram tako reči, ampak res, linije so slabe, vozni redi niso usklajeni, da bi lahko ljudje lepo prestopal, vse linije gredo v center mesta pa potem ven, če hočeš priti, ne vem iz Bežigrada v Šiško, tam imaš vmes še celo 22. Ampak v teoriji moraš iti pa z 8-ko v center pa po Dunajski pa potem po Celovški pa potem v drugo smer nazaj v največjih konicah. Ni to privlačno, hkrati pa dražimo parkirnine. Ja tisti, ki ima dovolj sredstev, mu je vseeno, a bo zdaj 10 centov več plačal ali pa 10 centov manj. Nekdo pa ki nima druge možnosti, kot da se z avtom verjetno nekim starejšim pripelje pa parkira, ga bo pa to udarilo po žepu. Tako, da mi ne moremo tega podpret, če hkrati ni nekih ukrepov, ki bi lahko bili za izboljšanje trajnostne politike v mestu. Bom pa pohvalila to, da se bo pa uredilo kot sem imela že svetniško vprašanje na prejšnji seji, da se bo uredilo parkiranje električnih skirojev. Upam, da čim prej, da bodo te lokacije res pač urejene in zamejene, da ne bodo tako kot smo jih gledali lani po celi Ljubljani, te skiroji ovirali vse, ovirali invalide, oviral prehod s kolesi, tako, da ta del podpiramo, ampak načeloma celega tega in a in b pa žal ne moremo podpreti. Hvala.

**GOSPOD ZORAN JANKOVIĆ**

Odgovor najprej. Vaša razprava žaljiva, demagoška za vse zaposlene v mestni občini, ko pravite - potem pa pride v mestni proračun, ki se kar nekje izgubijo. To je običajno pri nas pri vseh kontrolah nadzornega odbora, računskega sodišča tega ne ugotavljajo. Vi ste strokovnjak za vse. Vidim, da ste strokovnjak postala zdaj za avtobuse, za linije, mogoče bi narisala, ker se pritožujejo, ker ob sobotah avtobusi ne vozijo, pozabila na Bicikelj, pozabila na park&ride in tako naprej. In najlepše je tisto, tisti, ki pridejo, ker se jim ta cena pozna, pridejo verjetno s starejšimi avtomobili, to je verjetno tudi strokovna anketa. Jaz bom pa drugo povedal, anketa, ki jo delamo med Ljubljančani in s sosednjimi občinami, ki vozi LPP je pa cena druga, ne vaša. Vsak pa lahko reče, če bi si hotel dobiti službo iz Šiške v BTC, da bi on rad to linijo imel, potem je pa vprašanje. Zakaj pa ni zadosti linij do centra mesta? In tako naprej, s tem, da smo kupili 100 avtobusov in jih kupujmo še 60 in vlada to pomaga, ampak ga. Honzak, jaz vas izzivam, naredite strokovno analizo, predlagajte, saj vi v Levici veste, kadar ste proti, da ste proti, to je edini vaš odgovor, da ste proti. Pa bom spet ponovil, vi ste poenoteni z SDS v glasovanju. Ja, pogledam lahko zapisnike. Gospa Bregant, zadnja prijavljena. Ja, seveda, absolutno. Izvolite, gospa Honzak.

**GOSPA URŠKA HONZAK**

Saj vem, da nimate drugih argumentov, kot to, da enačite glasovanje Levice z glasovanjem SDS, mogoče bi se pa zamislili, da če kdaj dve stranki iz toliko nasprotnih ideoloških polov glasujeta enotno v mestnem svetu, da mogoče pa je nekaj narobe s tistim, o čemer glasujemo, ne z našimi stališči. Hvala.

-------------------------------------------------------------------------------------------aplavz v dvorani

**GOSPOD ZORAN JANKOVIĆ**

Ko gre krog dve stranki na koncu prideta na isto točko. Gospa Bregant, izvolite.

**GOSPA DR. TINA BREGANT**

Ja bom kratka, ne bomo parkirali in se vozili po mestu, ko bo urejen javni potniški promet in tudi ne bomo protestirali s traktorji, ko bo postala Ljubljana bolj odprta za vse, tudi za tiste, ki vozijo traktorje. Do takrat pa, ko bo Ljubljana postala bolj demokratična, pa bo parkiranje v okolici zdravstvenih domov in UKC Ljubljana ostalo donosni posel, ker plačamo več za parkiranje kot dobi zdravnik za naš pregled. In mislim da park and drive za bolnike, to kar ste rekli gospod župan, verjetno niste tako mislili, kot ste rekli?

**GOSPOD ZORAN JANKOVIĆ**

Mislil, mislil, samo jaz nisem govoril o bolnikih.

**GOSPA DR. TINA BREGANT**

Zato sem proti tako odloku, hitrem postopku paradoksalno slabo pretočnem polžje počasnem prometu v Ljubljani in seveda sem tudi proti kaznovanju kmetov. Hvala.

**GOSPOD ZORAN JANKOVIĆ**

Jasna, razprava je zaključena. Odgovor. Boš ti kaj dala, ali ne? Ne. Glasujemo o sklepu pod točko a. Lahko, gospod Primc obrazložite, absolutno.

**GOSPOD ALEŠ PRIMC**

Jaz obžalujem, da glede na to, da sem imel vprašanje, da gre za razhajanje med prihodki iz naslova povišanja parkirnin med javnim podjetjem parkirišča in tržnice in tem kar je gospa kot predstavnica mestne uprave povedala, da nisem dobil nobenega odgovor. Tako, da tukaj vidim, da ali en ne zna računati, ali pa oboji ne znate računati, to zdaj ne vem.

**GOSPOD ZORAN JANKOVIĆ**

Kaj je bilo zdaj obrazložitev glasu? Zdaj pa samo povejte, kaj ste hoteli obrazložit?

**GOSPOD ALEŠ PRIMC**

Da sem še posebej tudi za to proti, ker nisem dobil odgovora na vprašanja.

**GOSPOD ZORAN JANKOVIĆ**

Tega pa niste rekli.

**Glasujemo o PREDLOGU SKLEPA pod točko A): Mestni svet Mestne občine Ljubljana sprejme predlog Odloka o spremembah in dopolnitvah Odloka o urejanju prometa v Mestni občini Ljubljana.**

Prosim za vaš glas.

**26 ZA,**

**15 PROTI.**

Sprejeto.

**Glasovanje poteka O PREDLOGU SKLEPA pod točko B): Mestni svet Mestne občine Ljubljana sprejme predlog Odredbe o spremembah in dopolnitvah Odredbe o določitvi javnih parkirnih površin, kjer se plačuje parkirnina.**

Prosim za vaš glas.

**27 ZA,**

**14 PROTI.**

Sprejeto. Hvala lepa. Točka zaključena.

Gremo na točko 7.

**AD 7. A) PREDLOG POSLOVNEGA NAČRTA DRUŽBE JAVNO PODJETJE LJUBLJANSKA PARKIRIŠČA IN TRŽNICE, D. O. O., ZA LETO 2023**

**B) PREDLOG AKTA O DOPOLNITVI AKTA O USTANOVITVI DRUŽBE Z OMEJENO ODGOVORNOSTJO JAVNO PODJETJE LJUBLJANSKA PARKIRIŠČA IN TRŽNICE, D. O. O.**

Predlagam, da točki obravnavamo skupaj, glasovanje pa bo potekalo o vsaki točki posebej. Gradivo ste prejeli, prejeli ste poročili pristojnega odbora. Prosim g. Babiča, direktorja, da poda uvodno obrazložitev za obe točki.

**GOSPOD MAG. BOJAN BABIČ**

Spoštovane svetnice, spoštovani svetnik, župan. Jaz bi pojasni na kratko kot se le da razloge in cilje zaradi katerih je akt potreben ter oceno stanja. V poslovnem načrtu je opredeljena temeljna poslovna politika delovanja družbe, njeno poslovanje in pa načrtovane investicije. Izvajanje treh obveznih gospodarskih javnih služb in ene izbirne gospodarske javne službe bo družba izvajala na osnovi znanih izhodišč oziroma pogojev poslovanja za leto 2023, usklajeno z uresničevanjem načrtov Mestne občine Ljubljana. V skladu s sprejetim načrtom je družba pristojna za realizacijo oziroma izvedbo v poslovnem načrtu navedenih nalog. Družba bo v poslovnem načrtu navedene naloge izvajala za 3 obvezne gospodarske javne službe in eno izbirno gospodarsko javno službo, in sicer urejanje čiščenje javnih tržnic na območju osrednje ljubljanske tržnice, Tržnice Moste, Tržnice Bežigrad, Tržnice Koseze in Pokopališča Žale. Urejanje in čiščenje javnih parkirnih površin na parkiriščih, parkirnih hišah za osebna vozila in na parkiriščih za tovorna vozila. Poleg tega bo družba v okviru te gospodarske javne službe izvajala tudi dejavnost odvoza in hrambe opuščenih in nepravilno parkiranih vozil. Vzdrževanje občinskih cest, ki vključuje redno vzdrževanje prometne signalizacije in opreme in redno vzdrževanje cestnih naprav in ureditev, kot so tekoče stopnice, dvigala, ploščadi za invalide, infrastrukturo optičnega omrežja s pripadajočo cevno kanalizacijo, komunikacijska oprema, širokopasovnih komunikacijskih povezav za potrebe nadzora prometa in prometne varnosti videonadzorni sistem, brezžično internetno omrežje in pa upravljanje pristanišč na Špici in vstopno izstopnih mest ob reki Ljubljanici. Poleg gospodarskih javnih služb družba opravlja tudi druge dejavnosti, in sicer upravlja s parkirišči, ki niso v lasti Mestne občine Ljubljana iz Parkirno hišo Kolezija, upravlja poligon varne vožnje za potrebe avtošol, ureja dokumentacijo za cestne zapore in njihovo postavitev ter izvaja storitve iz dejavnosti vzdrževanja občinskih cest tudi na prostem trgu. Iz tega izhaja, da so rešitve v poslovnem načrte naslednje, sicer, da na osnovi vsega povedanega so načrtovani celotni prihodki v višini 21.725.000 EUR. Celotni odhodki so v načrtovanju v višini 20.865.721 EUR in iz tega izhaja, da je načrtovan čisti dobiček v višini 859.280 EUR. Sprejem predloga Poslovnega načrta družbe Javni javno podjetje Ljubljanska parkirišča in tržnice za leto 2023 ne predstavlja dodatnih finančnih posledic za Mestno občino Ljubljana. Za uresničitev poslovnega načrta pa je potrebno sprejeti tudi predlog akta o dopolnitvi akta o ustanoviti družbe z omejeno odgovornostjo, Javno podjetje Ljubljanska parkirišča in tržnice. Razlogi in cilji zaradi katerih je dopolnitev akta potrebna, so to, da je JP LPT lahko izvaja le tiste dejavnosti, ki so navedene v ustanovnem aktu, ter so registrirane v sodnem registru. V javnem podjetju težimo k ne nenehnem napredku in razvoju podjetja v okviru svojih dejavnosti, hkrati pa stremimo k iskanju novih rešitev in aktivnosti. Želimo si v največji meri optimizirati stroške v povezavi z zmanjšanim raznih odhodkov ter v okviru navedenega povečati prihodke in vsakoletno izboljšati poslovni izid podjetja. Kot ena od možnosti za povečanje prihodkov je tudi možnost izvajanja novih dejavnosti, za kar je potrebna dopolnitev ustanovitvenega akta in registracijo v sodnem registru. Iz tega naslova, ker javno podjetje razpolaga s počitniškimi kapacitetami, bi bilo smiselno počitniško dejavnost še dodatno razširiti. Prav tako ima javno podjetje namen oživiti pristanišče na Špici. Za namen izvajanje omenjenih dejavnostih bi bila potrebna dopolnitev ustanovitvenega akta z naslednjimi dejavnostmi, ne bom bral številke samo nazive dejavnosti, to je dejavnost hotelov in podobnih nastanitev, počitniški domovi in letovišča, oddajanje zasebnih sob gostom. Druge nastanitve za krajši čas, dejavnosti avtokampov, taborov, dejavnosti dijaških in študentskih domov ter druge nastanitve in pa dajanje vodnih plovil v najem in zakup ter dejavnosti marin. Zaradi težnje javnega podjetja po optimizaciji stroškov, zmanjšanju odhodkov za uporabo lastnih zaposlenih za izvajanje vzdrževalnih del na objektih, se predlaga dopolnitev ustanovitvenega akta z dejavnostjo, vzdrževanje objektov in hišniška dejavnost. Glede na to, da ima javno podjetje, ki upravlja tako obvezne kot izbirne gospodarske javne službe v lasti službena vozila za izvajanje teh dejavnosti, bi lahko ta vozila oddajali v naje, kadar seveda niso potrebna za izvajanje naše dejavnosti. Tako se predlaga dopolnitev ustanovitvenega akta z naslednjimi dejavnostmi: trgovina z avtomobili in lahkimi motornimi vozili. Trgovina z drugimi motornimi vozili, dajanje lahkih motornih vozil v najem in zakup, dejanje tovornjakov v najem in zakup, dejanje gradbenih strojev in opreme v najem in zakup. V kolikor bo prišlo do združitve javnega podjetja na eni lokaciji, kar se načrtuje v bližnji prihodnosti, bi lahko stavba zajemala tudi delavnico proizvodnji prometnih znakov, kar bi bila odlična poslovna priložnost, zato bi bilo potrebno ustanovitveni akt dopolniti z naslednjimi dejavnostmi, in sicer proizvodnja kovinskih konstrukcij in njihovih delov in pa druge nerazvrščene predelovalne dejavnosti. Skladno z Odlokom o urejanju prometa v Mestni občini Ljubljana javno podjetje izvaja odvoz zapuščenih vozil, ki se na mesečni ravni odprodajo za razgradnjo. Kot poslovna možnost javnega podjetja je lahko tudi lastna razgradnja vozil, tako lastnih zapuščenih in vozil ostalih uporabnikov, zato je potrebno ustanovitveni akt dopolniti z dejavnostjo demontaža odpadnih naprav. In kot nazadnje sprejem akta o dopolnitvi akta o ustanoviti družbe Javnega podjetja Ljubljanska parkirišča in tržnice d.o.o. za Mestno občino Ljubljana nima finančnih posledic.

**GOSPOD ZORAN JANKOVIĆ**

Bojan, daj samo še razloži, ker je bilo prej vprašanje, zakaj imata različne številke ti in Jasna? Ti imaš tisto, kar dobiš na tvoj račun za parkirnine, Jasna ima pa tisto, kar gre na račun mestne občine. Saj drugače ne more biti. A imaš še kaj za dodat? Zakaj se razlikujeta, ne?

**GOSPOD MAG. BOJAN BABIČ**

Ja, pač javno podjetje LPT je pač gospodarska družba in vse, kar javno podjetje zaračuna potem dobi tudi na račun javnega podjetja in je tu dolžno vse računovodske izkaze tudi transparentno prikazovati in na koncu leta se kot od vsakega podjetja pričakuje, da podjetje pač posluje z dobičkom.

**GOSPOD ZORAN JANKOVIĆ**

Hvala lepa. Prosim gospo Ugrinovski za stališče odbora za obe točki.

**GOSPA VESNA UGRINOVSKI**

Odbor za gospodarske javne službe promet je na 3. seji dne 23. 5. 2023 obravnaval gradivo za 5. sejo Mestnega sveta Mestne občine Ljubljana in k točki 7a sprejel naslednji sklep: Odbor za gospodarske javne službe promet podpira sprejem predloga Poslovnega načrta družbe Javno podjetje Ljubljanska parkirišča in tržnice d.o.o. za leto 2023. Sklep je bil sprejet s štirimi glasovi za in enim glasom proti od petih navzočih. K točki 7b pa je odpor sprejel naslednji sklep: Odbor za gospodarske javne službe in promet podpira sprejem predloga Akta o dopolnitvi Akta o ustanovitvi družbe z omejeno odgovornostjo, Javno podjetje Ljubljanska parkirišča in tržnice d.o.o.. Sklep je bil sprejet s štirimi glasovi za in enim glasom proti od petih navzočih. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Točka je usklajena, se pravi 7a točka z aktom o ustanovitvi, se pravi družbenik sprejema poslovni načrt družbe, 7b točka pa o z Zakonom o gospodarskih javnih službah. Statutarna komisija ni imela pripomb pravnega značaja k temu. Hvala.

**GOSPOD ZORAN JANKOVIĆ**

Hvala lepa. Razprava. Gospa Sever.

**GOSPA KSENIJA SEVER**

Še enkrat hvala za besedo. Ob obrazložitvi finančnega načrta imam nekaj vprašanj. Javno podjetje ljubljanska parkirišča izvaja dejavnosti, kot smo slišali, piše pa tudi, da izvaja storitve vzdrževanja občinskih cest na prostem trgu, tržno dejavnost. Tukaj sprašujem, kaj to pomeni in kje ali je to izven Ljubljane, saj je sicer v tekstu opisano kaj vse spada pod vzdrževanje javnih cest, za kar je družba tudi pristojna? Nato piše, da je družba v letu 2022 pričela z ukrepi zmanjšanja porabe energentov in bo to prakso tudi nadaljevala v letu 2023. Kaj dela? Je to morda zelena energija? Družba se je preselila in si tudi uredila prostore na Cesti dveh cesarjev, istočasno pa gradi nove prostore in sprašujem katere aktivnosti so v teku? Na področju upravljanja s pristanišči, je trženje plavajočih hišic v mirovanju. Vemo zakaj. Sprašujem ali bo popravilo le teh kril tudi prodajalec? Se bo uveljavljala garancija, saj se je vedelo, da so nutrije prisotne? Poslovni načrt družbe za leto 2023 načrtuje povečanje prihodkov za skoraj 10 %. Čisti poslovni izid pa za 100 %. Vse to bi bilo zelo pozitivno, ampak vemo, da je povečanje iz naslova pobranih parkirnin, in sicer v znesku 859.000 kar 715.000 EUR. V polni pripravi je tudi gradnja nove tržnice. Sprašujem, zakaj se pridobiva gradbeno dovoljenje po integralnem postopku in ali je že kakšno gradbeno dovoljenje pridobljeno? Naj omenim še, da parkomati v Ljubljani delajo zelo počasi, kar traja nekaj časa, da dobiš parkirni listek. Ali se predvideva kakšna izboljšava? Pozitivno pa je, da vse gospodarske javne službe načrtujejo pozitivni izid poslovanja, vendar kot sem že omenila, je ta zaradi povišanja parkirnin večji za 715.000 EUR in bi brez tega znašal 144.000 EUR, kar pa je tudi pohvalno, da so pozitivni. Hvala lepa.

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Hvala lepa. Še enkrat glede številk. Se pravi v načrtu, poslovnem načrtu za leto 2023 ima javno podjetje parkirišča in tržnice napisano, da bodo v sedmih mesecih zaradi povišanja parkirnin imeli 715.000 višje prihodke, se pravi bodo imeli 100.000 EUR na leto. Predstavnica mestne uprave je rekla 28.000 na mesec. Zdaj, Zoran Janković je rekel, da nekaj je tisto kar oni dobijo, nekaj pa tisto kar občina dobi, se pravi občina, jaz to tako razumem, dajte me popraviti, če narobe razumem, da tisto kar javna parkirišča in tržnice dobijo morajo od 100.000 EUR odvesti 28.000 EUR občini ali kam drugam, ali tako naprej. Tako sem jaz razumel, da ste vi povedali. Se pravi, da mora javno podjetje odvajati denar občini. Prosim za pojasnilo? Potem naslednja zadeva. Jaz bi si želel, da bi v tem poslovnem načrtu podjetja javna parkirišča in tržnice pisalo, da je zaveza, da se v letu 2023 omogoči vsem stanovalcem parkiranje pred njihovimi bloki in hišami zastonj. Jaz se ne strinjam, da je cilj javnega podjetja, občinskega podjetja izboljševanje poslovnega izida. Ne, ni. Zato imamo privatne družbe, ki so namenjene maksimiranju dobička, javno podjetje ni namenjeno maksimiranju dobička, ampak izvajanju nekih dejavnosti služb, ki so v javnem interesu. In so bile prepoznane, da kot take zaslužijo, da jih izvaja občina ali država. In za povrhu gre pri takih javnih podjetjih v mnogih primerih tudi za monopolna podjetja. Monopolna podjetja v določenih branžah, kjer je maksimiranje dobička oziroma težnja k povečanju poslovnega izida, nujno pomeni oziranje ljudi. Zakaj? Ker se ta vaša storitev ne more nikjer na trgu preveriti, a je to njena tržna cena ni. Tako, da jaz mislim, da tukaj nekatere stvari so popolnoma zgrešene v samem razumevanju, kaj je to javno podjetje. In potem, ko berem, da bo to javno podjetje, ki se mu reče parkirišča in tržnice izvajalo, zdaj pa poslušajte počitniške domove in letovišča. Oddajanje zasebnih sob gostom. Druge nastanitve za krajši čas. Dejavnost dijaških in študentskih domov. Se pravi tukaj jaz zdaj vidim nek zametek enega mestnega turističnega podjetja ali kako, če jaz prav razumem, se pravi, da bo, da bo mestno podjetje za parkirišča in tržnice postalo hotelirsko podjetje z čisto bom rekel nekimi dejavnostmi, ki so v svojem bistvu privatna dejavnost. Jaz ne vem, v kateri državi so občinska pa državna podjetja bom rekel za hotele. Tako, da jaz moram reči, da jaz mislim, da je tukaj eno veliko nerazumevanje, kaj je to javno podjetje in da gre in da gre v tem širjenju dejavnosti, ki naj bi jih javno podjetje še enkrat poudarjam parkirišče in tržnice, ne vem zakaj niste potem predlagali še preimenovanje tega podjetja v parkirišča, tržnice, hotelirstvo, letovišča, trgovina z motornimi vozili, avtokampi in tabori itd.. Se pravi, vi v resnici hočete izvajati neke stvari, ki so kako bi rekel kontra tistemu vašemu poslanstvu osnovnemu. Osnovno poslanstvo pa je razpolagati z nekimi mestnimi javnimi površinami v dobrobit občank in občanov.

-----------------------------------------------------------------KONEC POSNETKA ŠT. 20230529­\_164011

**GOSPOD ALEŠ PRIMC**

Ne zato, da jih boste rubili preko vse možne mere, ampak v dobrobit. Ker, če bi bilo to neko privatno podjetje, tam bi lahko rekli ja, naš namen je večati dobiček in bomo toliko večali cene, kolikor bomo lahko cene imeli visoke, da jih bo trg prenesel, se pravi, da ne bodo stranke plačevale. Ampak vaš namen ni to, vi niste privatno podjetje, vi ste javno podjetje, občinsko podjetje, tako da se mi zdi prav noro to kar se, kar se dogaja. In bi želel, saj pravim, nujno bi pa želel, da ob vsej vaši tej poslovni ambicioznosti, ki bi na nek način, oprostite direktor bolj mislim, da imate neko žilico za poslovni sektor, privatni sektor, ki bi bolj tja pasala, da bi pa vendarle naredili nekaj za občanke in občane in da bi imeli res zastonj parkiranje ob svojih blokih pa hišah. To je pa osnova od osnove. In potem bi človek rekel, okej, ajde, kompenzirajo to, da bodo imeli izpad tam, pa bodo še neke druge dejavnosti, bi rekel OK ajde, saj malo lahko razumem. Ampak ob tem, da hočete ljudi maksimalno rubiti s parkirninami, hočete delati še turistično branžo. Tako, da jaz sem, jaz sem proti temu, tako da jaz bom glasoval tudi proti temu poslovnemu načrtu, razen če boste zapisali v njega, da boste omogočali ljudem brezplačno parkiranje pred njihovim bloki in hišami. Hvala lepa.

**GOSPOD ZORAN JANKOVIĆ**

Zaključujem razpravo. Pa sem res mislil odgovoriti tistemu, ki se na bilance ne spozna, kako pride do te razlike, pa bo gospa Sever razložila, kje se plačujejo dovolilnice, kje se plačuje parkirnina, ampak je zguba časa z gospodom Primcem, res. Še sploh, ko kliče LPT, da organizira parkiranje pri blokih, kjer se ureja z dovolilnicami. Ugotavljam navzočnost po celotni točki. Prosim?

… /// … iz dvorane – nerazumljivo … ///

**GOSPOD ZORAN JANKOVIĆ**

Jasna? Ne, ne boš dala več.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne boš dala več, ker je zguba časa, Jasna. Rezultat navzočnosti: 26. Izvolite, še enkrat. Dober dan, dobro jutro, izvolite. Jaz ne jemljem časa vam. 43.

**Glasovanje poteka O PREDLOGU SKLEPA pod točko A): Mestni svet Mestne občine Ljubljana sprejme predlog Poslovnega načrta družbe Javno podjetje Ljubljanska parkirišča in tržnice, d. o. o., za leto 2023.**

Prosim za vaš glas.

**28 ZA,**

**8 PROTI.**

Sprejeto.

**In glasujemo O PREDLOGU SKLEPA pod točko B): Mestni svet Mestne občine Ljubljana sprejme predlog Akta o dopolnitvi Akta o ustanovitvi družbe z omejeno odgovornostjo Javno podjetje Ljubljanska parkirišča in tržnice, d. o. o.**

Prosim za vaš glas.

**34 ZA,**

**8 PROTI.**

Sprejeto. Hvala lepa.

Prehajamo na točko 8.

**AD 8. PREDLOG SKLEPA O ODVZEMU STATUSA GRAJENEGA JAVNEGA DOBRA (NA NEPREMIČNINAH Z ID ZNAKOM: PARCELA 2636 1214/2, PARCELA 2636 1214/3, PARCELA 1740 145/1, PARCELA 1740 146/1, PARCELA 1771 588/14, PARCELA 1770 2466/8 IN PARCELA 1735 2280/9)**

Gradivo ste prejeli, prejeli ste tudi poročilo pristojnega odbora. Prosim gospo Jasno Tušar za uvodno obrazložitev.

**GOSPA MAG. JASNA TUŠAR**

Hvala za besedo. Predlog sklepa o odvzemu statusa grajenega javnega dobra na sedmih nepremičninah ima pravno podlago v 262. členu Zakona o urejanju prostora, ki v prvem odstavku določa, da status grajenega javnega dobra preneha, če se uredi zemljišče, zgradi drug objekt ali njegov del z enakim namenom splošne rabe, zaradi česar se lahko odvzame status na prvotnem javnem dobru. Status se bo odvzel z ugotovitveno odločbo, ki jo bo na podlagi sklepa občinskega organa torej mestnega sveta po uradni dolžnosti izdala mestna uprava. Pravna podlaga za sprejem sklepa, pa je tudi 27. člen statuta. Na teh predmetnih nepremičninah ni več podan razlog za obstoj statusa grajenega javnega dobra, zato ker je bila občinska cesta urejena na drugih nepremičninah. Poleg tega pa nobena od teh nepremičnin nima več funkcije javne površine, zato se predlaga odvzem statusa, kar bo omogočilo razpolaganje s temi sedmimi nepremičninami. Sprejem predloga sklepa za proračun Mestne občine Ljubljana, lahko pomeni potencialni prihodek zaradi prodaje nepremičnin katerim bo odvzet status. Predlagamo, da sprejmete predlog sklepa. Hvala.

**GOSPOD ZORAN JANKOVIĆ**

Jasna, hvala lepa. Prof. Koželj, stališče odbora prosim.

**GOSPOD PROF. JANEZ KOŽELJ**

Spoštovani župan, kolegice in kolegi, Odbor za urejanje prostora je sprejel sklep, da podpira predlog sklepa o odvzemu statusa grajenega javnega dobra na sedmih parcelah, ki so nam navedene v predlogu. In to je na seji, dopisni sprejel odbor z štirimi glasovi za in brez glasu proti od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava. Izvolite.

**GOSPOD JOŽEF HORVAT**

Hvala lepa za besedo. Jaz sem že opozoril prej pred sejo, če odtipkate za dve parceli 1740, 145/1 in 146/1. Teh parcel ne boste našli. Je sicer v gradivu, fotografsko gradivo za sejo. Ampak teh dveh parcel nikjer ne boste več našli razen, ko greste v zemljiško knjigo, pa greste pod zgodovino, potem se vam pa odprejo nove parcele, ki so iz teh nastale in to bi bilo pravilno predstavljeno gradivo. Ker pravim, če hočeš res pogledat, pa videti, na prvo žogo tega ni. Zato bi predlagateljem te točke za drugič predlagal, da naj sami kakšno stvar vtipkajo, pa vidijo a to dela ali ne dela. Hvala lepa.

**GOSPOD ZORAN JANKOVIĆ**

Zaključujem razpravo. Ugotavljam navzočnost po celotni točki: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o odvzemu statusa grajenega javnega dobra na nepremičninah, ki so navedene, imate gor.** Jasna, preverite, to kar gospod Horvat pravi.

Rezultat glasovanja.

**37 ZA,**

**1 PROTI.**

Sprejeto.

Gremo na točko 9.

**AD 9. PREDLOG SKLEPA O SOGLASJU K DODELITVI DELA PLAČE ZA REDNO DELOVNO USPEŠNOST POVELJNIKA GASILSKE BRIGADE LJUBLJANA**

Gradivo ste prejeli, prejeli ste poročilo pristojnega odbora. Prosim gospoda Kusa, da poda uvodno obrazložitev.

**GOSPOD MAG. ROBERT KUS**

Hvala lepa. Spoštovani župan, podžupanja, podžupani, svetnice in svetniki. Svet gasilske brigade je na svoji marčevski seji določil redno delovno uspešnost poveljniku Gasilske brigade Ljubljana skladno s Pravilnikom merili za ugotavljanje delovne uspešnosti direktorju za področje gasilsko-reševalne dejavnosti, ki določa dve naslednji merili. Prvo je izpolnjevanje programov dela zavoda in drugo uspešnost izvajanja operativne dejavnosti. Svet je določil 100 % delež delovne uspešnosti, katere izračun imate v prilogi, kar znese za obdobje od 1. 1. do 31. 12. 2022 2.136,03 EUR bruto. Skladno s predpisi mora javni zavod pridobiti soglasje ustanovitelja zavoda. To je seveda Mestni svet Mestne občine Ljubljana. Predlagamo, da mestni svet sprejme Sklep o soglasju k določitvi dela plače za redno delovno uspešnost poveljnika gasilske brigade za leto 2022 v višini 2.136,03 EUR bruto. Hvala lepa.

**GOSPOD ZORAN JANKOVIĆ**

Hvala, Robi. Gospod Podobnik, stališče odbora prosim.

**GOSPOD TONE PODOBNIK**

Spoštovani gospod župan, podžupanja, podžupani, svetnice in svetniki in ostali gostje. Odbor za zaščito, reševanje in civilno obrambo je na drugi seji dne 23. 5. obravnaval tudi gradivo in med gradivi Sklep o soglasju k dodelitvi plače redno delovno uspešnost poveljnika Gasilske brigade Ljubljana in sprejel naslednji sklep: Odbor za zaščito, reševanje in civilno obrambo podpira predlog Sklepa o soglasju k dodelitvi plače za redno delovno uspešnost poveljnika Gasilske brigade Ljubljana. Sklep je bil sprejet šestimi glasovi za od šestih prisotnih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Razprava prosim. Gospa Babnik, izvolite.

**GOSPA MARUŠA BABNIK**

Mogoče bi samo res pohvalila delo gospoda Tomaža Kučiča, imam tudi osebne izkušnje iz širše družinske in krajevne bom rekla pripadnosti vsem, ker je veliko mojih kolegov zaposlenih, res ga pohvalijo in mislim, da si ta dodatek za redno delovno uspešnost zasluži. Morda bi lahko razmišljali tudi o tem, da pa gasilci res imajo povečan obseg dela, njemu bi pa ne 20 % še dodatnih 20 % lahko podarili. Hvala.

**GOSPOD ZORAN JANKOVIĆ**

Lepa hvala. Podpiram, premajhno plačo ima, premajhno nagrado ima za vse kar naredijo, bo pa dobil nov objekt. Kar mu tudi veliko pomeni. Bo lahko vse.

**GOSPA MARUŠA BABNIK**

Bo lahko tam spal?

**GOSPOD ZORAN JANKOVIĆ**

Bo, bo. Bo, bo, tudi spal bo. Zaključujem razpravo. Ugotavljam navzočnost: 40. So pa najboljši, povsod.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k dodelitvi dela plače za redno delovno uspešnost poveljnika Gasilske brigade Ljubljana.**

Prosim za vaš glas.

**36 ZA,**

**0 PROTI.**

Hvala lepa.

**AD 10. A) PREDLOG SKLEPA O DOLOČITVI DELA PLAČE ZA REDNO DELOVNO USPEŠNOST DIREKTORJEV IN POMOČNIKOV DIREKTORJEV JAVNIH ZAVODOV S PODROČJA KULTURE ZA LETO 2022**

**B) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORICE IN POMOČNIKA DIREKTORICE JAVNEGA ZAVODA MLADI ZMAJI – CENTRA ZA KAKOVOSTNO PREŽIVLJANJE PROSTEGA ČASA MLADIH ZA LETO 2022**

**C) PREDLOGI SKLEPOV O DOLOČITVI DELA PLAČE ZA DELOVNO USPEŠNOST DIREKTORJEV IN DIREKTORIC JAVNIH ZAVODOV S PODROČJA KULTURE: FESTIVAL LJUBLJANA, JAVNI ZAVOD LJUBLJANSKI GRAD, MESTNO GLEDALIŠČE LJUBLJANSKO, MUZEJ IN GALERIJE MESTA LJUBLJANE, MEDNARODNI GRAFIČNI LIKOVNI CENTER, SLOVENSKO MLADINSKO GLEDALIŠČE LJUBLJANA, LUTKOVNO GLEDALIŠČE LJUBLJANA, ŽIVALSKI VRT LJUBLJANA, PIONIRSKI DOM – CENTER ZA KULTURO MLADIH IN CENTER ROG ZA LETO 2022 IZ NASLOVA PRODAJE BLAGA IN STORITEV NA TRGU**

**D) PREDLOG SKLEPA O DOLOČITVI DELA PLAČE ZA DELOVNO USPEŠNOST DIREKTORJA JAVNEGA ZAVODA FESTIVAL LJUBLJANA ZA LETO 2023 IZ NASLOVA POVEČANEGA OBSEGA DELA**

**E) PREDLOG SKLEPA O DOLOČITVI DELA PLAČE ZA DELOVNO USPEŠNOST DIREKTORICE JAVNEGA ZAVODA LJUBLJANSKI GRAD ZA LETO 2023 IZ NASLOVA POVEČANEGA OBSEGA DELA**

**F) PREDLOG SKLEPA O DOLOČITVI DELA PLAČE ZA DELOVNO USPEŠNOST DIREKTORJA JAVNEGA ZAVODA LUTKOVNO GLEDALIŠČE LJUBLJANA ZA LETO 2023 IZ NASLOVA POVEČANEGA OBSEGA DELA**

**G) PREDLOG SKLEPA O DOLOČITVI DELA PLAČE ZA DELOVNO USPEŠNOST DIREKTORJA JAVNEGA ZAVODA MUZEJ IN GALERIJE MESTA LJUBLJANE ZA LETO 2023 IZ NASLOVA POVEČANEGA OBSEGA DELA**

**H) PREDLOG SKLEPA O DOLOČITVI DELA PLAČE ZA DELOVNO USPEŠNOST DIREKTORICE JAVNEGA ZAVODA ŽIVALSKI VRT LJUBLJANA ZA LETO 2023 IZ NASLOVA POVEČANEGA OBSEGA DELA**

**I) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICI JAVNEGA ZAVODA MLADI ZMAJI – CENTRA ZA KAKOVOSTNO PREŽIVLJANJE PROSTEGA ČASA MLADIH ZA LETO 2023 IZ NASLOVA POVEČANEGA OBSEGA DELA**

Predlagam, da točke obravnavamo skupaj, glasovanje pa bo potekalo o vsaki točki posebej. Gradivo ste prejeli s sklicem seje, po sklicu ste prejeli poročila pristojnih odborov za kulturo in raziskovalno dejavnost. K točkam 10 a, c, d, e, f in g za varstvo okolja k točkam 10 c predlog 8 in 10 h in tam je za predšolsko vzgojo in izobraževanje k točkam 10 b in a. Prosim gospo Demšič, da poda uvodno obrazložitev za vse točke.

**GOSPA MARUŠA BABNIK**

A lahko proceduralno, ali kasneje, povejte? Proceduralno bi nekaj predlagala.

**GOSPOD ZORAN JANKOVIĆ**

Ja, izvolite.

**GOSPA MARUŠA BABNIK**

Jaz bi predlagala za točko b in c, 10 a, b in c, če bi se glasovalo za vsak javni zavod posebej, iz področja kulture.

**GOSPOD ZORAN JANKOVIĆ**

Vse bomo glasovali posebej.

**GOSPA MARUŠA BABNIK**

Pravim, da če bi za točko 10 b in točko 10 c, kjer je predlog sklepa o soglasju k določitvi dela plače za redno delovno uspešnost direktorice in pomočnikov, ne, pardon, oprostite. Se pravi za, kjer so kulturne ustanove skupaj, mi bi glasovali posebej. 10 c. ja, pardon, kjer je iz naslova prodaje blaga in storitev na trgu. Tukaj bi glasovali posebej za vsako, za vsak javni zavod iz področja kulture, če je to možno? Kakor boste določili, mi to predlagamo. Jaz imam čas.

… /// … iz dvorane – nerazumljivo … ///

**GOSPA MARUŠA BABNIK**

Tako, ravno iz tega vidika.

**GOSPOD ZORAN JANKOVIĆ**

Ugotavljam navzočnost po celotni točki.

… /// … iz dvorane – nerazumljivo … ///

**GOSPOD ZORAN JANKOVIĆ**

Po celotni točki, dajte mi mir, samo da do konca povem, no. Rezultat navzočnosti: 35.

**Glasovanje poteka o proceduralnem predlogu pri točki 10 c, ki pravi, da bi za vsak zavod glasovali posebej.**

**GOSPOD ZORAN JANKOVIĆ**

Prosim za vaš glas. Sem tiho, tudi nič ne usmerjam. Evo.

… /// … iz dvorane – nerazumljivo … ///

**GOSPOD ZORAN JANKOVIĆ**

Lepo prosim, ponavljam glasovanje. **Glasovanje poteka še enkrat prosim. Glasujemo o predlogu gospe Babnik, da pod točko C glasujemo za vsak zavod posebej.** Lepo prosim, zdaj pa počakati, da vsi pridemo do glasovalnih naprav.

**14 ZA,**

**26 PROTI.**

Hvala lepa.

**GOSPOD ZORAN JANKOVIĆ**

Izvolite, Mateja.

**GOSPA MAG. MATEJA DEMŠIČ**

Spoštovani župan, podžupanja, podžupan, spoštovane--

**GOSPOD ZORAN JANKOVIĆ**

A lahko prosim za malo tišine, jaz jo čisto nič ne slišim zdaj.

**GOSPA MAG. MATEJA DEMŠIČ**

--svetnice in svetniki. Točka 10. a. Pravni temelj za sprejem predlaganih sklepov je Zakonu o sistemu plač v javnem sektorju, Uredba o plačah direktorjev v javnem sektorju, Pravilnik o merilih za ugotavljanje redne delovne uspešnosti direktorjev pravnih oseb javnega prava s področja kulture in statut mesta Ljubljane. Direktorjem in direktoricam, njihovim pomočnikom in pomočnicami javnih zavodov s področja kulture katerih ustanoviteljica je Mestna občina Ljubljana se za obdobje od 1. 1. do 31. 12. 2022 določili plače za redno delovno uspešnost, in sicer direktorju Kino Šiške in njegovima dvema pomočnikoma, direktorju Festivala Ljubljana, direktorici Kinodvora in pomočniku, direktorja Lutkovnega gledališča in pomočnikoma, direktorici Mestnega gledališča ljubljanskega in pomočnikoma, direktorju Muzeja in galerij mesta Ljubljane, direktorici Mednarodnega grafičnega in likovnega centra, direktorici Pionirskega doma, direktorju Slovenskega mladinskega gledališča, direktorici Ljubljanskega gradu, Živalskega vrta, direktorici Centra Rog. Prav tako predlagamo, da mestni svet daje soglasje za izplačilo dela plače za redno delovno uspešnost za isto obdobje direktorici Mestne knjižnice Ljubljana in njenemu pomočniku. Sprejetje predlaganih sklepov ne povečuje ali zmanjšuje prejemkov ali izdatkov proračuna, ker gre za predviden obseg sredstev, namenjenih za stroške dela. Točka 10. b predlog Sklepa o določitvi dela plače za redno delovno uspešnost direktorice in pomočnika javnega zavoda Mladi zmaji, pravna podlaga je enaka razen Pravilnika o merilih za ugotavljanje redne delovne uspešnosti direktorjev s področja športa in mladinske dejavnosti. Predlagamo da mestni svet daje soglasje za izplačilo dela plače za redno delovno uspešnost za obdobje od 1. 1. do 31. 12. 2022 direktorici javnega zavoda Mladi zmaji in njenemu pomočniku. Razlog oziroma sprejetje predlaganega sklepa ne povečuje ali zmanjšuje prejemkov, saj so ti zajeti že v obsegu sredstev. Zato naprošamo soglasje. Točka 10. c. Gre za predloge Sklepov o določitvi dela plače za delovno uspešnost iz naslova prodaje blaga in storitev na trgu dela direktorja ali direktorice javnih zavodov. Sveti naslednjih javnih zavodov Festival Ljubljana, Ljubljanski grad, Mestno gledališče ljubljansko, Muzej in galerije mesta Ljubljane, Mednarodni grafični likovni center, Slovensko mladinsko gledališče, Lutkovno gledališče Ljubljana, Živalski vrt Ljubljana, Pionirski dom in Center Rog so na svojih rednih sejah sprejeli in potrdili sklepe s katerimi določijo višino sredstev, ki so namenjena za delovno uspešnost iz naslova prodaje blaga storitev na trgu ter način kako bodo sredstva izplačana. Vsak javni zavod je moral predvidena sredstva vključiti v finančni načrt zavoda ker je to eden od pogojev izplačila. Višino nagrade direktorju ali direktorici sprejme svet zavoda, ki ga potem posreduje v potrditev ustanovitelju. Vsi zavodi sodelavcem in delavkam nagrade iz tega naslova izplačevali v skladu z odločitvijo in presoje predstojnika. Ti akti nimajo posledic za proračun Mestne občine Ljubljana. Točka 10 d. Pravna podlaga je prav tako Zakon o sistemu plač v javnem sektorju, Uredba o delovni uspešnosti iz naslova povečanega obsega dela za javne uslužbence, statut mesta in sklepi oziroma odloki o ustanoviti posameznega javnega zavoda. Sveti javnih zavodov Festival Ljubljana, Ljubljanski grad, Lutkovno gledališče Ljubljana, Muzej in galerije mesta Ljubljane, Živalski vrt in javni zavod Mladi zmaji so na Mestno občino Ljubljana kot ustanoviteljico javnih zavodov naslovili predloge Sklepov o določitvi dela plače za delovno uspešnost iz naslova povečanega obsega dela direktorja ali direktorice za leto 2023, in sicer pod točko 10, d Festival Ljubljana 20 % za opravljanje nalog poslovnega in umetniškega vodje, točka 10 e Ljubljanski grad 20 % za dodatno izvajanje investicij. Točka f Lutkovno gledališče Ljubljana 10 % za pridobivanje EU sredstev in vodenje EU projektov, sredstva se izplačujejo iz EU sredstev. Muzej in galerije mesta Ljubljane pod točko 10 g 20 %, vodenje strokovnega dela na področju kulturne dediščine. Živalski vrt Ljubljana pod točko 10 h za obdobje od 1. 1. do 30. 6. za začasno strokovno vodenje zavoda zaradi dolgotrajne odsotnosti strokovne vodje živalskega vrta in pod točko i javni zavod Mladi zmaji direktorici 20 % za nove naloge iz strateškega dokumenta, priprave učnega medija za mlade, sklada za ideje mladih in šole voditeljstva za mlade. Naprošamo za vaše soglasje. Hvala lepa.

**GOSPOD ZORAN JANKOVIĆ**

Hvala lepa. Prosim gospoda Bagarija, da poda stališče odbora k točkam. 10 a, c razen za predlog 8, d, f in g.

**GOSPOD LUDVIG BAGARI**

Dame in gospodje. Cenjeni gospod župan. Odbor za kulturo in raziskovalno dejavnost je na 4. redni seji obravnaval gradivo za 5. redno sejo Mestnega sveta občine in predloge sklepov, navedene ter sprejel sklepe, da podpira sprejem obravnavanih sklepov. Hvala lepa.

**GOSPOD ZORAN JANKOVIĆ**

Gospa Pišljar za točki stališče odbora 10 b in 10 i.

**GOSPA KSENIJA PIŠLJAR**

Hvala lepa. Odbor za predšolsko vzgojo in izobraževanje je na 3. redni seji obravnavalo predlog Sklepa o soglasju k določitvi dela plače za redno delovno uspešnost direktorice in pomočnika direktorice javnega zavoda Mladi zmaji - Centra za kakovostno preživljanje prostega časa mladih za leto 2022 in enako direktorici javnega zavoda Mladi zmaji iz naslova povečanega obsega dela za leto 2023. Oba sklepa sta bila sprejeta, prvi s sedmimi glasovi za, 0 proti od 8 navzočih in drugi s šestimi glasovi za, 0 proti od 8 navzočih. Hvala.

**GOSPOD ZORAN JANKOVIĆ**

Hvala lepa. In gospod Vede, stališče odbora k točki 10 c, predlog 8 in 10 h.

**GOSPOD MATJAŽ VEDE**

Spoštovani, hvala za besedo. Odbor za varstvo okolja je na drugi seji dne 15. 5. 2023 obravnavalo gradivo za 5. sejo Mestnega sveta Mestne občine Ljubljana in ob obravnavi točke predlog Sklepa o določitvi dela plače za delovno uspešnost direktorice javnega zavoda Živalski vrt Ljubljana za leto 2023 iz naslova povečanega obsega dela sprejel naslednji sklep: Odbor za varstvo okolja podpira sprejem predloga Sklepa o določitvi dela plače za delovno uspešnost direktorja javnega zavoda Živalski vrt za leto 2023 iz naslova povečanega obsega dela. Sklep je bil sprejet s petimi naslovi za in 0 glasovi proti od šestih navzočih. Potem smo imeli pa še korespondenčno sejo, če mogoče še to. Odbor za varstvo okolja je na prvi korespondenčni seji dni 26. 5. 2023 obravnaval gradivo za 5. sejo mestnega sveta občine. Ob obravnavi točke predlog Sklepa o določitvi dela plače za delovno uspešnost direktorice javnega zavoda Živalski vrt za leto 2022 iz naslova prodaje blaga in storitve na trgu. Sprejel je naslednji sklep: Odbor za varstvo okolja podpira sprejem predloga Sklepa o določitvi dela plače za delovno uspešnost direktorice javnega zavoda Živalski vrt za leto 2022 iz naslova prodaje blaga in storitev na trgu. Sklep je bil sprejet s šestimi glasovi za, 0 glasov proti od sedmih navzočih.

**GOSPOD ZORAN JANKOVIĆ**

Lepa hvala. Gospod Sedmak.

**GOSPOD MARJAN SEDMAK**

Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Gospa Babnik.

**GOSPA MARUŠA BABNIK**

Dobro, glede na to, da moj proceduralni predlog ni bil sprejet, mi je žal, da nekateri centri kulture oziroma javni zavodi s področja kulture, ki bi si zaslužili naš pozitivni znak oziroma naše glasove si to pač ne bo. Malo bi imela pripombe glede na točko 10 d, kjer imamo predlog Sklepa o določitvi dela plače za delovno uspešnost direktorjev raznih iz naslova povečanega obsega dela. Malo bi se ustavila pri direktorju Muzej in galerije mesta Ljubljana, kjer v kadrovskem načrtu ni predvideno imenovanje pomočnika zato, ker nima pomočnika pa se mu za leta 2023 namenja sredstva iz povečanega obsega dela. Poleg tega, da je bilo to izglasovano na korespondenčni seji kar mislim, da bi moralo biti za vsake povečane obsega dela zagotovo bi morali imeti vsi člani svetov možnosti konstruktivne razprave. Namreč v prejšnji točki za delovno uspešnost je gospod direktor prejel 80 točk, ker ni po 7. členu umiril naredil nobenega izstopajočega dogodka, bom rekla iz, se pravi iz redne delovne uspešnosti ni izkazoval tako zelo močnih, bom rekla aktivnost, zato, da bi prejel več kot 80 točk, ampak ravno mejo, sedaj pa lepo delovno uspešnost iz prodaje iz, oprostite iz povečanega obsega kar lepo podarimo po odločitvi sveta zavoda preko korespondenčne seje. Lutkovno gledališče Ljubljana, točno so določili koliko bo gospa direktorica pridobila glede na vodenje projektov skupine za pridobivanje evropskih sredstev 10 %.

**GOSPOD ZORAN JANKOVIĆ**

Gospod direktor.

**GOSPA MARUŠA BABNIK**

Gospod direktor, oprostite. Živalski vrt, točno za obdobje zaradi tega, ker je začasno odsotnost strokovne vodje, bo prejela za obdobje 1. 1. 2023 in 30. 6. 2023. Mislim, da so v nekaterih zavodih to točno določili zakaj se bo delovna uspešnost iz povečanega obsega dela namenila in so bili tudi na ta način izglasovani. Zelo, zelo moram pohvaliti javni zavod Mladi zmaji - Center za kakovostno preživljanje prostega časa. Jaz imam veliko stikov z gospo Evelin Radulović in jo tu javno pohvalim kot zelo dobro organizatorko vseh tistih dejavnosti, ki jih ona bom rekla ima. Morda bi se tukaj obregnila še v delovno uspešnost plače za redno, redno delovno uspešnost direktorjev in pomočnikov direktorjev javnih zavodov s področja kulture, in sicer za Center Rog. Center Rog bo začel delovati jeseni 2023, dobil bo, se pravi direktorica in dva pomočnika bosta dobila za leto 2022 uspešnost, redno delovno uspešnost in pa še iz naslova prodaje na trgu blaga in storitev na trgu. Morda tukaj bi rada pojasnila zakaj bosta onadva prejela, če še javni zavod ne deluje. To je tudi zaenkrat vse. Hvala.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Hvala lepa. Tudi jaz bi pohvalil nekatere javne zavode, ki so res, mislim, da tako kot je treba pripravili obrazložitev za povečan obseg dela, recimo direktorica Živalskega vrta, njena sodelavka je bolniško odsotna, v redu. Brlek nima umetniškega vodje oziroma še sam to dela, okej. Medtem, ko pa pri redni delovni uspešnosti, ne pa ni takih oprijemljivih obrazložitev, kjer bi se lahko te stvari za člane mestnega sveta predstavile, pa mislim, da je to velika škoda, ker verjamem, da si mnogi med temi, ki predlagate povečano oziroma redno delovno uspešnost, to zdaj zaslužijo in bi bila to priložnost, da bi se mestnemu svetu pohvalili s tem kaj so v preteklem letu tako dobrega naredili, da si to zaslužijo. Jaz zdaj, ko malo bolj spremljam te javne zavode, nekateri imajo res zelo lepe rezultate in ne vem zakaj se skrivate za tistimi točkami, merili in tako naprej, ko bi lahko zelo z jasnimi, konkretnimi aktivnostmi, ki so bile izvedene pohvalite ljudi in bi bilo to potem veliko lažje in bi tudi mi lahko to z večjo, kako bi rekel, lahkoto podprli. Tako, da, da ne boste rekli, da samo kritiziram tokrat pohvalim dobre obrazložitve za povečan obseg dela nekaterih. To, da pa nimaš pomočnika, pa ga imaš sistemiziranega, pa nimaš zaposlenega, pa za moj okus ni dobra obrazložitev. To je lahko potem tudi način kako bi vsak imel povečan obseg dela. Sistemiziraš eno delovno mesto načrtno zato, da ga ne boš nikoli zaposlil, da bo imel ti povečan obseg dela. To to se mi zdi recimo slaba obrazložitev. Predvsem se mi zdi pa, da bi bilo treba ene par besed o galeriji pa res povedat. Zdaj smo lahko slišali da pripravljajo razstavo o enih protestih. Jaz podpiram to, da se v galeriji da neko znamenje časa v kulturnem umetniškem smislu. Ampak mislim, da bi bilo to pomembno, da bi se za vse proteste naredilo. Tako imamo pa zdaj lahko občutek, da so eni protesti vredni, da dobijo neke umetniške upodobitve, drugi protesti, ki so potekali in potekajo pa ne in to v javnem zavodu to mislim, da je pa narobe, če bi bil to privatni zavod, bi rekel, v redu našli so svojo tržno priložnost in so naredili razstavo na temo nekih družbenih dogajanj in so jih pač v umetniškem smislu obeležili. V tem primeru pa gre za občinsko, občinski javni zavod, občinske galerije in se mi se mi zdi neprimerno, da ene proteste obeležujejo drugih pa ne in pa še tisto kar sem zadnjič rekel, ne morem se strinjati z dodatkom za delovno uspešnost za direktorja galerije, ki spodbuja umetnost kot vtikanje cvetlic v ženske spolne organe. To je pa, to je pa noro, da direktorju, da direktorja nagradimo zato, ker je bil eden od njegovih ključnih projektov Ikebana, natikanje, natikanje cvetlic v ženske spolne organe, se pravi gre za radikalno nespoštovanje žensk, za žalitev žensk in si mi zdi, da ta človek si enostavno, milo rečeno ne zasluži redne delovne uspešnosti za to svoje delovanje. Hvala lepa.

**GOSPOD ZORAN JANKOVIĆ**

Hvala. Gospa Sojar.

**GOSPA MOJCA SOJAR**

Hvala lepa za besedo, ne bi želela preveč ponavljati, kar so že predhodniki pred mano povedali, ampak spet že ponavljam očitno svojo mantro. Tudi mene moti, če so gradivo različno pripravljena. In pri nekaterih obrazložitvah sicer je gospa Demšič povedala, da so sveti zavodov poslali sklepe zavodov o določitvi redne delovne uspešnosti itd. Če bi bili ti sklepi vsi priloženi našemu gradivo bi mi svetniki, kjer drugje tega ne moremo izvedet pač videli, aha svet zavoda je res odločal na tej in tej seji, drugače nam to samo poveste. In bi prosila, gospod župan, vi imate možnost vplivati na notranje akte, tudi verjetno na akte priprave gradiv, da se naredi nek protokol, kako morajo biti ta gradiva pripravljena. Mi svetniki se moramo zelo držat kdaj vložiti amandma, kdaj pisno, kdaj ustno vprašanje, gradiva so pa malo tako, pa malo drugače, dobila sem že vašo razlago, da so različni vodje oddelkov, pa se s tem ne morem sprijazniti nekako. Mi je zelo žal. Tudi jaz bi pohvalila javni zavod Mladi zmaji, ker sem v svetu tega zavoda in vem, da direktorica se zelo trudi, dobro dela in je seveda za podpreti njen povečan obseg dela. Pri vseh tistih bi rekla, kjer so zraven zapisniki sej svetov, kjer so to potrdili, kjer so to razložili tako, kot je rekel gospod Primc, da mi sploh lahko preberemo zakaj je povečan obseg dela. Se mi zdi to zelo bistveno zato dobro, da bomo za vsako posebej glasovali, ker je različno gradivo pripravljeno, različno vsebinsko, z različnimi prilogami ali pa jih sploh nima. Hvala lepa.

**GOSPOD ZORAN JANKOVIĆ**

Zaključujem razpravo. Pa predno gremo na glasovanje bi podal nekaj odgovorov. Zelo zanimivo gospa Sojar, ko pravite bi pohvalila mlade zmaje, ker jaz delam v svetu zavoda.

**GOSPA MOJCA SOJAR**

Ne delam, pač sem članica.

**GOSPOD ZORAN JANKOVIĆ**

Sam članica, okej. Se opravičujem, spite. Ne, ne, lahko tudi brezplačno. Jaz mislim, da delate resno, ampak lahko pa spite tam. Ampak vseeno, ne vseeno ste pohvalili ta svet, ker vi pač ga spremljate, ko delate v svetu zavoda, ko kontrolirate direktorico, kar jaz podpiram in je odlično. A če sebi zaupate, a drugim vašim kolegom v tej sobi pa ne zaupate, da delajo enako odgovorno kot vi? Se pravi, vi delate, oni spijo? Glejte, vi ste svoje povedali. Jaz bom pa eno drugo stvar povedal. Te naši kulturni zavodi so ponos tega mesta. To, kar zdaj razpravljate. Tekmujejo z vsemi na svetu. Še eno stvar je treba povedati. Da mestna občina brez investicij daje za kulturo 11 % proračuna. In oni to vračajo, če gledamo tiste podatke, to vam bo potem, pa ne bom pustil Matejo danes govoriti, ampak lahko da, cela knjiga je, koliko ima obiskovalcev, kakšne obiskovalce itd. To, da nekdo razlaga, da gospod Peršin, ki je perla te Ljubljane ima kako je že rečeno, najboljši ali najmočnejši program vtikanja tekam, pa samo ženskam, lahko bi tudi moškim konec koncev je pa višek nekulture. Tisto, ko je nekdo Rog problematiziral, jaz sem srečen, da je prejšnja vlada gospo Renato Zamida odstavila, ker smo dobili odlično direktorico in, če vi mislite, da ta čas, ko se gradi, se ne dela, se zelo motite. Tudi jaz sem bil, ko so v objektu delali modne revije, snemali za to, ta objekt bo ponos Ljubljane. In še to, zdaj pa se bom vrnil malo na svoje. Tudi jaz bom malo obrnil na hec. Palača Cukrarna, ki je objekt mladih, zdaj smo dobili gradbeno dovoljenje in bomo začeli ga prenavljati, namenjen bo mladim, Mladi zmaji bodo tisti, ki bodo vodili, bo mladinski svet Ljubljane tam notri bival, je dobila pobudo, da prestavi kolesarske proteste. Saj, če bo prišla pogodba, se postavijo traktorski protesti, jaz nimam nič proti, sam ne vem, kako bodo notri prišli, razen, če bodo imeli soglasje, da pridejo pred objekt. Torej, te vaše razprave za naše zavode, ki so za ponos, jaz moram priznati, da srečujem kar nekaj tako direktorjev iz zahoda kot vzhoda, Darko Brlek je zdaj dobil priznanje, da pravijo, da je to festival, ki je prehitel vse ostale, ostal je samo s Salzburgom, s katerim se primerja. Ampak vam to ne pomeni nič, samo da nekaj poveste. Peršin, srečni smo, da ga imamo. Jaz osebno sem srečen, da ga imamo. In odličen direktor, poglejte, kaj je v Cukrarni naredil, katere razstave, samo morate priti kdaj na kakšno razstavo, ki je tudi mogoče kakšna rdeča barva notri, ni samo črna. Gremo na glasovanja. Pod točko a, prej smo navzočnost ugotovili.

**Glasovanje poteka O PREDLOGU SKLEPA pod točko A): Mestni svet Mestne občine Ljubljana sprejme predlog sklepa o določitvi dela plače za redno delovno uspešnost direktorjev in pomočnikov direktorjev javnih zavodov s področja kulture za leto 2022.**

Prosim za vaš glas.

**26 ZA,**

**10 PROTI.**

Hvala lepa.

**Glasujemo pod točko B): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost direktorice in pomočnika direktorice Javnega zavoda Mladi zmaji za leto 2022.**

Prosim za vaš glas.

**34 ZA,**

**4 PROTI.**

Očitno niso vsi verjeli vašemu poročilu, ki delate v svetu. Sprejeto.

**Glasovanje pod točko C): Mestni svet MOL sprejme predloge sklepov o določitvi dela plače za delovno uspešnost direktorjev in direktoric javnih zavodov s področja kulture: Festival Ljubljana, Javni zavod Ljubljanski grad, Mestno gledališče ljubljansko, Muzej in galerije mesta Ljubljane, Mednarodni grafični likovni center, Slovensko mladinsko gledališče Ljubljana, Lutkovno gledališče Ljubljana, Živalski vrt Ljubljana, Pionirski dom – Center za kulturo mladih in Center Rog za leto 2022 iz naslova prodaje blaga in storitev na trgu.**

Prosim za vaš glas.

**26 ZA,**

**9 PROTI.**

Hvala lepa.

**Glasujemo pod točko D): Mestni svet Mestne občine Ljubljana sprejme predlog sklepa o določitvi dela plače za delovno uspešnost direktorja javnega zavoda Festival Ljubljana za leto 2023 iz naslova povečanega obsega dela.**

Prosim za vaš glas.

**27 ZA,**

**8 PROTI.**

Sprejeto. Hvala lepa.

**Glasujemo pod točko E): Mestni svet Mestne občine Ljubljana sprejme predlog sklepa o določitvi dela plače za delovno uspešnost direktorice Javnega zavoda Ljubljanski grad za leto 2023 iz naslova povečanega obsega dela.**

Prosim za vaš glas.

**27 ZA,**

**5 PROTI.**

Sprejeto. Hvala lepa.

**Gremo na glasovanje pod točko F): Mestni svet Mestne občine Ljubljana sprejme predlog sklepa o določitvi dela plače za delovno uspešnost direktorja javnega zavoda Lutkovno gledališče Ljubljana za leto 2023 iz naslova povečanega obsega dela.**

Prosim za vaš glas.

**32 ZA,**

**4 PROTI.**

Sprejeto.

**Glasujemo pod točko G): Mestni svet Mestne občine Ljubljana sprejme predlog sklepa o določitvi dela plače za delovno uspešnost direktorja javnega zavoda Muzej in galerije mesta Ljubljane za leto 2023 iz naslova povečanega obsega dela.**

Prosim za vaš glas.

**26 ZA,**

**10 PROTI.**

Sprejeto. Hvala lepa.

**Glasujemo pod točko H): Mestni svet Mestne občine Ljubljana sprejme predlog sklepa o določitvi dela plače za delovno uspešnost direktorice javnega zavoda Živalski vrt Ljubljana za leto 2023 iz naslova povečanega obsega dela.**

**34 ZA,**

**3 PROTI.**

Hvala lepa. Sprejeto.

**In k točki I): Mestni svet Mestne občine Ljubljana sprejme predlog sklepa o soglasju k določitvi dela plače za delovno uspešnost direktorici Javnega zavoda Mladi zmaji za leto 2023 iz naslova povečanega obsega dela.**

Prosim za vaš glas.

**34 ZA,**

**4 PROTI.**

Sprejeto. Hvala lepa.

S tem smo to točko odpravili.

**AD 11. A) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJIC IN RAVNATELJEV VRTCEV MESTNE OBČINE LJUBLJANA ZA LETO 2022**

**B) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJIC IN RAVNATELJEV OSNOVNIH ŠOL MESTNE OBČINE LJUBLJANA ZA LETO 2022**

**C) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJIC IN RAVNATELJEV GLASBENIH ŠOL MESTNE OBČINE LJUBLJANA ZA LETO 2022**

**Č) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORJA JAVNEGA ZAVODA CENE ŠTUPAR – CENTER ZA IZOBRAŽEVANJE LJUBLJANA ZA LETO 2022**

**D) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORICE JAVNEGA ZAVODA MALA ULICA – CENTRA ZA OTROKE IN DRUŽINE V LJUBLJANI ZA LETO 2022**

**E) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST POMOČNIKA DIREKTORICE JAVNEGA ZAVODA MALA ULICA – CENTRA ZA OTROKE IN DRUŽINE V LJUBLJANI ZA LETO 2022**

**F) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICE JAVNEGA ZAVODA MALA ULICA – CENTRA ZA OTROKE IN DRUŽINE V LJUBLJANI ZA LETO 2022 IZ NASLOVA PRODAJE BLAGA IN STORITEV NA TRGU**

**G) PREDLOGI SKLEPOV O SOGLASJU K DOLOČITVI DELA PLAČE ZA DELOVNO USPEŠNOST RAVNATELJIC IN RAVNATELJEV OSNOVNIH ŠOL MESTNE OBČINE LJUBLJANA: OSNOVNA ŠOLA BOŽIDARJA JAKCA, OSNOVNA ŠOLA DANILE KUMAR, OSNOVNA ŠOLA FRANCETA BEVKA, OSNOVNA ŠOLA HINKA SMREKARJA, OSNOVNA ŠOLA KAŠELJ, OSNOVNA ŠOLA KAREL DESTOVNIK KAJUH, OSNOVNA ŠOLA KOLEZIJA, OSNOVNA ŠOLA N. H. MAKSA PEČARJA, OSNOVNA ŠOLA MARTINA KRPANA, OSNOVNA ŠOLA MIRANA JARCA, OSNOVNA ŠOLA MILANA ŠUŠTARŠIČA, OSNOVNA ŠOLA MIŠKA KRANJCA, OSNOVNA ŠOLA RIHARDA JAKOPIČA, OSNOVNA ŠOLA SAVSKO NASELJE, OSNOVNA ŠOLA SOSTRO, OSNOVNA ŠOLA VRHOVCI, OSNOVNA ŠOLA ZALOG, CENTER JANEZA LEVCA LJUBLJANA IZ NASLOVA POVEČANEGA OBSEGA DELA**

Predlagam, da točke obravnavamo skupaj, glasovanje pa bo potekalo o vsaki točki posebej. Gradivo ste prejeli, po sklicu ste prejeli še poročilo pristojnega odbora ter obvestilo o poročevalki, Nina Markoli, lepo prosim za vse točke skupaj, kratko, jedrnato, razumljivo.

**GOSPA NINA MARKOLI**

Spoštovani gospod župan in vsi prisotni. Pravna podlaga je pravzaprav enaka kot pri vseh kulturnih zavodih s tem, da seveda gre za področje šolstva in izobraževanja kot izhaja iz samega gradiva, kjer je natančno obrazložena tako pravna podlaga kot finančne posledice. Naj povem, da neposrednih finančnih posledic torej izplačilo delovne uspešnosti za vse ostale javne zavode ne bo imela za mestno občino Ljubljana samo pri vrtcih, ker je Mestna občina hkrati ustanovitelj in financer javnih vrtcev. Za vse ostale javne zavode, je pa to strošek, ki je ali strošek ministrstva za izobraževanje ali samega javnega zavoda. Hvala lepa.

**GOSPOD ZORAN JANKOVIĆ**

Hvala lepa. Prosim gospo Pišljar, predsednico odbora za stališče odbora k vsem točkam.

**GOSPA KSENIJA PIŠLJAR**

Pozdravljeni. Hvala za besedo. Odbor za predšolsko vzgojo in izobraževanje je sprejel vse sklepe od A do F s sedmimi glasovi za od osmih navzočih in za predlog sklepa G s šestimi glasovi za od osmih navzočih. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava prosim? Gospa Babnik.

**GOSPA MARUŠA BABNIK**

Hvala še enkrat in zadnjič za besedo. Jaz bi imela tukaj samo nekaj ne pomislekov ali pa morda predlogov, in sicer menim, da si čisto vsi ravnatelji ljubljanskih osnovnih šol ne ne zaslužijo, ampak mislim, da ni prav, da sem jim dodeli enak procent. Vem, da so bila merila s strani pač zakonodajalca dana, vendar tisti, ki gradi, pa bom zdaj izpostavila pri nas primer Osnovna šola Sostro ali Osnovna šola Savsko naselje, kjer gospa Letica Pavletič gradi osnovno šolo, ima svoje otroke ne vem na kolikih lokacijah.

**GOSPOD ZORAN JANKOVIĆ**

Na eni sami.

**GOSPA MARUŠA BABNIK**

Dobro, super eno. Potem Skratka marsikateri od ravnateljev dela res več kot ostali ravnatelji in se mi zdi ta uravnilovka morda eno nepoštenost do tistih, ki res delajo več. Jaz vem, da so bila merila glede kadrovskih zadev, ker je kadrovska stiska v osnovnih šolah res velika, vendar mislim, da velja tudi kakšna druga aktivnost za tukaj za pač kot merilo. Moti me tudi to, da so na nekaterih šolah bili ti sklepi izvoljeni ali bom rekla izglasovani preko korespondenčnih sej. Jaz mislim, da se o teh zadevah mora razpravljati na sejah svetov zavodov. Tako, da tukaj se ne morem čisto popolnoma strinjat, da je to prav, da so vsi enako nagrajeni. Hvala.

**GOSPOD ZORAN JANKOVIĆ**

Zaključujem razpravo. Pa mislim, da morajo dobiti kakšen odgovor zelo kratek. Zakonodajo je pisal nekdo drug in bi morali tam, ko ste bili v vladi to spreminjati, jaz bi to takoj pozdravil, to je bila prva točka. Druga točka je, da smo mi imeli leto, ko smo vozili 3.000 otrok na druge lokacije, ker smo 9 šol prenavljali isto leto, nobenega nismo izgubili. Tretja točka je, da tudi to, kar zdaj Savsko naselje ima v bistvu odvoz otrok v BTC, kjer imamo prostore najete ravno zaradi te spremembe, ker smo jih predelali v učilnice. In tisto, kar je najbolj pomembno, starši tudi to delo, ki ni prijetno, ko sem bil na odvozu otrok prvega razreda še za časa covida, meni so v ponos naše učiteljice, ki štejejo tiste svoje malčke, ena, dva, tri, štiri, dvakrat, trikrat, vsi v avtobus, potem smo imeli starše, ko takrat niso pustili, da otroci njihovi nosijo masko, kako naj gre v avtobus, pa smo te otroke posebej vozili, imeli smo rezervni kombi, če bi kdo prišel, pozabil, pa nismo ga rabili. Tako, da vsi ravnatelji svoje delo opravljajo in so prisiljeni priti na vrsto za prenovo. Je pa treba povedati, da te prenove dela oddelek za razvoj, ki vrši prenovo, odgovarja za prenovo, ravnatelji pa odgovarjajo za organizacijo dela. In so res pravim odlični. Mi imamo vsake tri mesece kolegij z ravnatelji šol, kjer se pogovarjamo in določamo vrstni red gradnje skupaj na takem aktivu, ko jih je tu 47 in 23 vrtcev, ki se potem dogovarjamo zdaj kaj je ključni problem v šolah, varnost v šoli. Ne more nobena po mojem občutku nobena mama ali pa oče priti z odvetnikom pa reči, moj otrok si pa zasluži ne trojko na likovnem ampak petko. To jaz ne bom pustil, in druga stvar je, da skrbimo za vse tiste otroke, ki so na meji, ali jih preselimo, dobijo svojega spremljevalca in to reševanje, ta varnost je izjemno pomembna. Tako, da pravim, tudi tem in vrtcem in šolam globok poklon z moje strani. Ugotavljam navzočnost po celotni točki: 35.

**Glasovanje poteka O PREDLOGU SKLEPA pod točko A): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost ravnateljic in ravnateljev vrtcev Mestne občine Ljubljana za leto 2022.** Vsi si zaslužijo.

**32 ZA,**

**4 PROTI.**

**Glasujemo pod točko B): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost ravnateljic in ravnateljev osnovnih šol Mestne občine Ljubljana za leto 2022.**

Prosim za vaš glas.

**33 ZA,**

**4 PROTI.**

**Glasujemo pod točko C): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost ravnateljic in ravnateljev glasbenih šol Mestne občine Ljubljana za leto 2022.**

**30 ZA,**

**4 PROTI.**

**Glasujemo pod točko Č): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost direktorja Javnega zavoda Cene Štupar za leto 2022.**

**27 ZA,**

**4 PROTI.**

**Glasujemo pod točko D): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost direktorice Javnega zavoda Mala ulica za leto 2022.**

**26 ZA,**

**8 PROTI.**

**Glasujemo pod točko E): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost pomočnika direktorice Javnega zavoda Mala ulica za leto 2022.**

**28 ZA,**

**9 PROTI.**

**Glasujemo pod točko F): Mestni svet Mestne občine Ljubljana sprejme predlog Sklepa o soglasju k določitvi dela plače za delovno uspešnost direktorice Javnega zavoda Mala ulica za leto 2022 iz naslova prodaje blaga in storitev na trgu.**

Prosim za vaš glas.

**29 ZA,**

**9 PROTI.**

**Glasujemo pod točko G): Mestni svet Mestne občine Ljubljana sprejme predloge sklepov o soglasju k določitvi dela plače za delovno uspešnost ravnateljic in ravnateljev osnovnih šol Mestne občine Ljubljana,** navedene so gor **iz naslova povečanega obsega dela.**

Prosim za vaš glas.

**29 ZA,**

**4 PROTI.**

Hvala lepa in pa zaslužijo si te nagrade.

**AD 12. PREDLOG ODLOKA O PREDKUPNI PRAVICI MESTNE OBČINE LJUBLJANA S PREDLOGOM ZA HITRI POSTOPEK**

Gradivo ste prejeli. Prejeli ste poročilo pristojnega odbora. Prosim gospoda Gajška, da poda uvodno obrazložitev. Samo moment, Miran. Miran Gajšek je še tri dni v mestni občini. Tako, da še svoje naloge tu opravi. Odločil se je, da se vrne v svoj rojstni kraj, gre v Celje, na povabilo župana. Tako, da to je njegova zadnja seja, kjer bo nastopal. Izvoli, Miran.

**GOSPOD MAG. MIRAN GAJŠEK**

Hvala lepa, župan. Zdaj to, kot smo pripravljali na dveh oddelkih, Oddelku za ravnanje z nepremičninami in na Oddelku za urejanje prostora. To je predlog Odloka o predkupni pravici Mestne občine Ljubljana s predlogom za hitri postopek. Zdaj v bistvu predkupna pravica občine je eden od osnovnih inštrumentov zemljiške politike, se pravi tam, kjer se občina širi kamor rabi neko zemljišče za infrastrukturo, za cesto, za šole, za vrtce, tam mora uveljavljati predkupno pravico. Obstoječi odlok je iz leta 2004 narejen na parcelo natančno, ta je narejen drugače, bom tudi povedal kako in bistveno je, da velja v ureditven območju naselja, se pravi tam, kjer je bolj mestni prostor in tam kjer občina kot so že rekel lahko, če to želi uveljavlja predkupno pravico. Še eno stvar je treba povedati, ki je v bistvu zelo pomembna. Mi smo imeli prejšnji teden sestanek. Poslovna informacija, kjer občina uveljavlja oziroma lahko uveljavlja bo že na lokacijski informaciji, se pravi mi bomo imeli v roku, ko bo ta odlok po pričakovanem sprejetju začel veljati, objavljen v uradnem listu začel veljati, bomo imeli v bistvu z hardware pa software, ki je na voljo omogočeno, da boste, bomo že na lokaciji informaciji vedeli, ali občina lahko uveljavlja predkupno pravico. Zdaj, če gremo pa na detajle, seveda obseg obsega stavbna zemljišča, ampak tam kjer občina želi, tam ker ve, ureditveno območje naselij, to je zelo pomembno, kar tukaj gre za neko široko ureditveno območje, ki obsega tudi Šmarno goro, ki obsega tudi Barje, ampak, ki obsega tudi Golovec, seveda Tivoli, Rožnik, Šišenski hrib, ampak poanta je v tem, da je to del mesta, to je del mesta, mesto rabi to, da diha in tudi tukaj kot sem že rekel lahko uveljavlja predkupno pravico kmetijska, gozdna, vodna in druga zemljišča za namen graditve objektov gospodarske javne infrastrukture, tam, kjer se bo gradila gospodarska javna infrastruktura, to seveda gradi občina. Tam občina seveda lahko uveljavlja predkupno pravico in tistih objektov, ki se uporabljajo za varstvo pred naravnimi in drugimi nesrečami ter slednjič območje za dolgoročni razvoj naseli. Varovalni koridorji določeni z veljavnimi občinskimi prostorskimi akti, se pravi poante v tem, da se ta odlok nanaša na veljavne prostorske akte, da niso več posamične parcele narisane, napisane, ker s tem bi za vsako spremembo plana bil odlok pač irelevanten. In seveda ta odlok začne veljati naslednji dan po objavi v Uradnem listu Republike Slovenije. Še to bi povedal zaradi hitrega postopka, nobene pripombe ni bilo na razgrnitvi tega, zato predlagamo, da to tudi sprejmete. Hvala lepa.

**GOSPOD ZORAN JANKOVIĆ**

Hvala lepa, Miran. Gospa Lozej, stališče odbora prosim.

**GOSPA MAG. MOJCA LOZEJ**

Lepo pozdravljeni. Hvala lepa za besedo. Odbor za finance s 6 glasovi za in 0 glasovi proti od šestih navzočih podpira predlog, da se predlog Odloka o predkupni pravici Mestne občine Ljubljana sprejme po hitrem postopku. Prav tako pa soglasno podpira sprejem predloga Odloka o predkupni pravici Mestne občine Ljubljana. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija meni, da so izpolnjeni pogoji za hitri postopek, kot jo določa prva alineja 3. odstavka 122. člena Poslovnika Mestnega sveta Mestne občine Ljubljana. To so težko popravljive posledice. K samemu aktu pa je imela komisija dve nomotehnični pripombi in je sprejela dva sklepa. Prebral bom prvega: Pred glasovanjem naj se v prvem predlogu sklepa beseda »obravnava« namreč mestni svet ne samo obravnava nadomesti z besedo »sprejme«, ker mestni svet sprejme. Druga pripomba se pa nanaša na par vejic, ki so bile kasneje vstavljene. Hvala lepa.

**GOSPOD ZORAN JANKOVIĆ**

Hvala lepa. Odpiram razpravo o hitrem postopku. Hitrem. Seveda, gospod Horvat, izvolite.

**GOSPOD IGOR HORVAT**

Hvala za besedo. Poglejte, če preberemo ta odlok, jaz ne vem zakaj bi bil potreben hitri postopek, v drugem členu namreč ta odlok navaja območje predkupne pravice občine obsega stavbna zemljišča, ponavljam stavbna zemljišča, ureditveno območje naselij, druga ureditvena območja, pa kmetijska, gozdna, vodna in druga zemljišča za namen graditve objektov. Skratka mene zanima, zakaj je potreben hitri postopek? Ne vem, to je zelo pomemben odlok, ki bo zadeval Mestno občino Ljubljana in me, naj me nekdo prepriča kateri bo prvi projekt, kateri bo prvi ta bo Mestna občina uveljavila predkupno pravico za prvo zemljišče na podlagi tega odloka? Zato, ker se mi zdi, da tukaj se nekomu zelo mudi, zato je tukaj tudi predlog hitri postopek. Hvala.

**GOSPOD ZORAN JANKOVIĆ**

Ampak, če se mudi, se mudi občini. Občina pridobi. A se ne zdi?

… /// … iz dvorane - nerazumljivo … ///

**GOSPOD ZORAN JANKOVIĆ**

Naprej prosim. Ni. Zaključujem. Ugotavljam navzočnost po celotni točki. Rezultat navzočnosti: 38.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da predlog Odloka o predkupni pravici Mestne občine Ljubljana sprejme po hitrem postopku*.***

Prosim za vaš glas.

**27 ZA,**

**6 PROTI.**

Sprejeto.

**GOSPOD ZORAN JANKOVIĆ**

In gremo zdaj na razpravo o samem odloku. Gospod Primc. Izvolite.

**GOSPA KSENIJA SEVER**

Še enkrat, hvala za besedo. Najprej bi predlagatelje opozorila na pomoto, in sicer v odloku je v 5. členu naveden Uradni list 95/05. Pravilno pa je 94/05 kot je navedeno tudi v nadaljevanju. Pri tem odloku, ki ga MOL sprejema po hitrem postopku poleg že povedanega, pa moti, zakaj je rok za javno razpravo samo 12 dni. Vsi pritožbeni roki so na primer za kazni, razna odločbe 15 ni. Tukaj pa gre za javno razpravo. Če četrtne skupnosti v tem času ne bodo imele seje, še marsikateri svetnik ne bo seznanjen z odlokom, da poteka javna razprava ali pa bo v tem času odsoten in ne bo mogel obvestiti zainteresiranih občanov. Ko sem drugič prebrala ta odlok, se mi je ponovno porajala na misel, da bi morala biti razprava najmanj 30 dni, nato obravnava pripomb in šele nato sprejem sprememb odloka. Gospodu Gajšku pa bi se rada zahvala za korektno sodelovanje v preteklih osmih, pravzaprav skoraj devetih letih. Hvala lepa.

-----------------------------------------------------------------------------------------------aplavz v dvorani

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Hvala lepa. Meni se zdi ta odlok, kako bi rekel, zelo, zelo bistven odlok, ker uvaja--

-----------------------------------------------------------------KONEC POSNETKA ŠT. 20230529­\_174011

**GOSPOD ALEŠ PRIMC**

--tako rekoč neko vseobsegajočo občino, ki se bo lahko vtikala v čisto vse nepremičninske transakcije, ki se bodo dogajale na območju občine. Jaz mislim, da bo moral nekaj o tem odloku povedati tudi ustavno sodišče, ker se mi zdi, da tukajle zadeva gre lahko zelo v nasprotju s pravico do privatne lastnine in še nekatere druge ustavne kategorije se mi zdijo tukaj zelo, zelo ogrožene. Gospod Gajšek je rekel, da s tem odlokom bo občina lahko, mislim, da je dal najbolj skrajni primer določala kaj se bo dogajalo oziroma lahko preprečevala investicije in privatno pobudo celo na Golovcu, na Barju, se pravi povsod, jaz sem razumel, da povsod, se pravi gre za to, da bo lahko občina diktirala s svojim vmešavanjem v vsak nepremičninski posel dinamiko prometa z nepremičninami v občini, dinamiko investicij in hkrati jaz tukaj vidim, da gre za izjemno močna korupcijska tveganja. To je treba vedeti, da se lahko občina bo vtaknila v vsak projekt, vsak posel in bo zagrozila s svojo predkupno pravico in kdor ne bo plačal, pač ne bo tukaj investiral. Se pravi, jaz mislim, da gre za izjemno nevarno, nevaren odlok, ki se ga ne sme sprejemati po hitrem postopku, o katerem je potrebno izvest zelo široko, zelo široko javno razpravo, ker tukaj pa ne gre samo za to, da se bo nekdo okoriščal. Tukaj gre pa za to, da se lahko s tem odlokom bremza gospodarski razvoj Ljubljane, ker se bo občina dobesedno lahko vtaknila v čisto vsako stvar. Jaz mislim, jaz mislim, da občina ni namenjena temu. Jaz mislim, da občina v neki državi ni namenjena temu, da bo držala neko, neko svojo, nek svoj vpliv v čist vseh nepremičninskih transakcijah v mestu. Ni, to ni namen občine in jaz bi si želel, no, da bi to razpravo prekinili zdajle. Da jo prekinemo, da se da se naredi ena celovita javna razprava in, da se da se teh stvari ne sprejema, ker jaz si ne predstavljam nekih investitorjev, ki bodo vedeli, da imajo neko glavno mesto v eni državi, ker je pravzaprav prvi obisk, ki ga moraš narediti pri županu, da se boš z njim zmenil, da ne bo imel, da ne bo uveljavljal nek njegov gospodarski interes predkupne pravice. Jaz ne poznam enega mesta na svetu v demokratičnem svetu, ker je to tako. Tako, da res, lepo vas prosim, da prekinemo to razpravo in da ta za svobodno gospodarsko pobudo in za svobodno državo zelo, zelo nevarno odlok ne sprejmete. Tako, da se pravi poleg korupcijskih tveganj, ki so s takim odlokom izjemna, izjemna, gre po mojem mnenju tudi za odlok, ki bo zelo, zelo ogrozi gospodarski razvoj Ljubljane. Hvala lepa.

**GOSPOD ZORAN JANKOVIĆ**

Gospod Sedmak, replika, izvolite.

**GOSPOD MARJAN SEDMAK**

S težavo se zadržujem priznam, poglejte to ni zadeva, ki bi jo samo Mestna občina Ljubljana urejala 199. člen Zakona o urejanju prostora ureja predkupno pravico in se začenja s stavkom - občina lahko določi območje predkupne pravice in potem nadaljuje kje, zdaj pa res, ne vem, a sedim.. Ja, hvala.

**GOSPOD ZORAN JANKOVIĆ**

Zaključujem razpravo. In zdaj na koncu te točke, običajno tisti, ki sumi na neko tako korupcijo, ko zdaj gospod Primc govori o svojih načelih, iz svojega izhaja, to je običajno tako, da si predstavlja kaj bi on delal in kako bi delal. E dragi moj, sem zaključil razpravo, tudi replike na more biti, tako, se bo naučil nekega reda, ne. Ampak veste, običajno gre tako, da na podlagi takih natolcevanj, ki jih ima, ker vnaprej že ve, da se bo nekdo z mano moral zmeniti, pa da bomo delali predkupno pravico na kmetijskih zemljiščih, bomo sadili krompir, pa bom dobil, ali pa bo on dobil gajbo krompirja zato, da bo razpravljal pozitivno. Do zdaj praksa je pokazala, jaz za razliko od vseh drugih, ki tu protestirate, pa imate pravico, jaz ne hodim na proteste z njega samega razloga, ker ta soba je tista, ki je moj prostor, da lahko diskutiram in volitve so tiste, ki povejo ali imam prav ali nimam prav. Nikoli nisem komentiral sodišč, od 8. predmetov je 6 pravnomočno zaključnih. Grem, nikoli tudi nisem komentiral sodišč, to če mi kaj ni prav. Govorim o teh sporih, recimo Fondovi bloki, kar to je edini kraj, kjer se lahko določi. Tole ne, pridete ne, se sprostite mal odigrate, poveste eden drugemu kaj se želite, pa rabite, ne Ljubljančani, da vidijo Ljubljano, kar je lepo, ker je najlepše mesto in potem pridete s takimi razpravami, ki so, ampak naprej v bistvu bedaste. Razprava, ko nekdo, ki razlaga pravi, zdaj bo nekdo prodal na Golovcu en gozd, ki ga občina kupuje za to, če bo prava cena, ker želimo čim več imeti gozda, da lahko z njim upravljamo, bo sigurno prišel pa bo rekel, dve vejice bom prinesel, smrekovi za to, da ne boste uveljavljali predkupno pravico. Ampak, k sreči smo si različni in vsak naj sodi po sebi, o nas bo sodila zgodovina, tako da bo prav zanimivo videti, tudi vse te predloge, omejitev mandatov, jaz nimam nobenih problem, kako bo javnost odreagirala, koliko verjamete tistim, ki to hočejo. Saj vas dolžina mandata ne moti razen, če ne gre za Jankovića. Tudi v parlamentu sem bil za mnoge točke. Tisto kar znam, tisto povem in nimam nobenih težav. In vi kar nadaljujte s tem, boste dobili v bistvu odgovor Ljubljančanov na to ne, tako kot razlagate zdaj ne. Ampak ne žalite mene. Žalite 531 zaposlenih v mestni upravi, ker nas je 30 manj kot pred šestimi leti, delamo pa 30x več, 30 nas je manj in preden jaz kaj podpišem, ta zgodba, ki se zdaj odvija, pa glede, da Gajšek odhaja, ker midva z Gajškom sva spreminjala namembnost zemljišča, pa ga vprašate njega, so pred mano štirje podpisi – vodja oddelka, ki je odgovoren za to področje, pravna služba, finančna služba, podžupan ustrezen ali direktorica, ki pokriva področje in potem je peti podpis. In zdaj si vi predstavljate, kdor hoče bit res mirno dobronameren, s petimi ljudmi se mora za vsako stvar zmeniti. Pa probajte to narediti vi sami med sabo, pa boste videli kam prihajate. Tako, da sem poslušal to dolgovezenje, ki ga je gospod Primc izjavil, ampak zaključil bom s tem, da vsak sodi iz sebe, pove tisto kar je in jaz tega ne bi nikoli pomislil, konec koncev, odgovor bodo dali volivke in volivci. Ugotavljam, a seveda to pa lahko, to pa z veseljem. Izvolite gospod, samo povejte kaj obrazlagate glas, če ne bom vzel besedo.

**GOSPOD ALEŠ PRIMC**

Obrazlagam glas, da bom glasoval proti, in sicer glasoval bom proti zato, ker se mi zdi zelo pomembno, da se ob glasovanju zavedamo posledic predpisov, ki jih sprejemamo. Se pravi, govoriti o tem, da se to ne more zgoditi je popolnoma brezveze. Predpise se sprejema na način, da predvidiš vse možne posledice tega predpisa. In jaz sem napovedal nekatere zelo verjetne posledice predpisa in se mi zdi zelo neprimerno, da me je Zoran Janković zaradi tega žalil, bo pa praksa pokazala, do kam bo to pripeljalo. To se pa strinjam.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Odloka o predkupni pravici Mestne občine Ljubljana.**

Prosim za vaš glas.

**30 ZA,**

**8 PROTI.**

Sprejeto.

In gremo na zadnjo točko dnevnega reda.

**AD 13. PREDLOG SKLEPA O LOKACIJSKI PREVERITVI ZA DEL ENOTE UREJANJA PROSTORA ČR – 537**

Gradivo ste prejeli s sklicem seje, po sklicu ste prejeli še tudi poročilo pristojnega odbora. Prosim gospoda Gajška za uvodno obrazložitev.

**GOSPOD MAG. MIRAN GAJŠEK**

Spoštovani župan, podžupanja.

**GOSPOD ZORAN JANKOVIĆ**

Miran, prosim na glas, zdaj tu lahko naglas.

**GOSPOD MAG. MIRAN GAJŠEK**

Spoštovani župan, podžupanja, podžupani, mestne svetnice in mestni svetniki. Lokacijska preveritev za del območij urejanja prostora ČR - 537 To je naročnik Kolektor Etra v Črnučah, Šlandrova cesta 12, Ljubljana, pripravljavec naš oddelek, izdelovalec elaborata Ljubljanski urbanistični zavod. Postopek: bil je pripravljen elaborat lokacijske preveritve, pridobljena so vsa potrebna mnenja nosilcev urejanja prostora, bila je javna razgrnitev elaborata, pripombe in predloge javnosti glede elaborata lokacijske preveritve so bile obravnavane in zavzeto je bilo stališče do pripomb. In v bistvu tukaj gre v Črnučah pri gospodarski coni toliko, da vemo, desno je občinski prostorski načrt. Ta vijolična barva je namenska raba za gospodarstvo, na severu je železnica kot vidite in pa aerofoto, se pravi poanta je, da na podlagi zakona dopustimo individualno odstopanje od prostorskih izvedbenih pogojev, da se investitorju omogoči zasaditev predpisanega števila dreves tudi izven območja lokacijske preveritve ob severni meji enote urejanja prostora in, da se dopusti višina do 20 m tudi v 60 metrskem pasu ob železnici. Zdaj, jaz bi tule samo še opomnil, da je pač ta inštrument lokacijske preveritve, zdaj se približujemo številu 40 dober inštrument zadnja 4 leta, ker v bistvu omogoča večjo fleksibilnost plana na podlagi trdo določilih zakonskih zahtev individualno odstopanje. To je sam elaborat kaj bi v resnici naredili, na desno spodaj ilustracija, govorimo o teh drevesih in predlagan poseg je pa, da omogoči investicijsko namero podjetju Etra gradnjo, proizvodno, skladiščnega objekta, prizidavo obstoječih objektov, ureditev zunanjih površin ter ostale pripadajoče infrastrukture. To pomeni, da omogočimo širitev eni gospodarski družbi, uspešni gospodarski družbi. Še enkrat, 136. člen ZUreP, zato je pogoj tudi ta, da mora biti zraven pravno mnenje zaradi posebnosti zemljišča, pač ta lokacijska preveritev omogoča to investicijo o kateri sem že govoril. Gre se tudi za uporabo gradbenih materialov, tehničnih, teoloških rešitev, ki med pripravo OPN niso bile znane in uporabljene, ker razvoj tudi pri tehnologiji gradnje gre naprej. Če smo pa konkretni glede lokacije zasaditve dreves, določenih v 1. odstavku 34. člena OPN in pa glede dopustne višine objektov, kar sem že povedal, kjer je pa bistveno pa da smo dobili vseh nosilcev urejanja prostora tudi soglasje za to, zato prosimo predlagamo, da lokacijsko preveritev tudi sprejmete. Hvala lepa.

**GOSPOD ZORAN JANKOVIĆ**

Miran, hvala lepa. Gospod Koželj, stališče odbora.

**GOSPOD PROF. JANEZ KOŽELJ**

Odbor je na dopisni seji sprejel sklep z petimi glasovi za od petih sodelujočih, na dopisni seji, da podpira predlog Sklepa o lokacijski preveritvi za del enote urejene prostora ČR – 537. Namreč mi to področje poznamo, članice in člani ga poznamo tega odbora že od nekdaj in menimo, da se bo z gradnjo tega industrijskega ali skladiščnega objekta bistveno izboljšali okoljski pogoji sosednjim stanovalcem in stanovalkam.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Gospod Primc. Kar izvolite gospod Primc.

**GOSPOD ALEŠ PRIMC**

Evo, še en odlok, ki ga sprejemamo za prijatelje oziroma, ki ga boste sprejeli za prijatelja Zorana Jankovića. V nasprotju z vsemi prostorskimi plani mestne občine, da bo lahko en prijatelj njegov dvignil za 5 m svojo poslovno stavbo, da bo ob tem vzel svetlobo okoliškim prebivalcem, da so okoliški prebivalci proti. To seveda ni važno. Važno je, da nekdo, ki je se zmenil z Zoranom Jankovićem bo to pač lahko naredil. To seveda ni prav. To ni prav, jaz ne vem kaj se vem kaj se vam zdi, potrjujete take lokacijske preveritve, ampak to ni prav, da imajo eni ljudje tej državi, v Sloveniji v Ljubljani, ki poznajo pravega človeka možno storiti tako rekoč karkoli, vsi ostali pa ne. Tako, da jaz bi si želel, da bi bile neke načelne usmeritve za te lokacijske preveritve sprejete, da bi recimo rekli, ne vem, vsaj upošteva se mnenje okoliških prebivalcev. Če ljudje rečejo glejte postavili nam boste zadevo in ne bomo zaradi tega svetlobe, je to neko zelo relevantno mnenje, ki bo vplivalo na kvaliteto življenja družin, otrok v teh stanovanjih v naslednjih x let. Ampak, pač. Ker je nekdo pravega človeka poznal je še, se je zmenil in bo ta zadeva verjetno sprejeta, ampak še enkrat vam povem to kar delate ni prav, s tem otežujete življenje otrokom, družinam, ki bodo živeli v teh stanovanjskih soseskah. To morate vedet, ne. In če s tem lahko spite, pač spite dokler lahko spite, ampak prav pa to, kar delate ni.

**GOSPOD ZORAN JANKOVIĆ**

Gospod Sedmak, replika, izvolite.

**GOSPOD MARJAN SEDMAK**

Hvala lepa. Replika, ja. Jaz bi samo opozoril, da je obrekovanje kaznivo po kazenskem zakoniku. Hvala lepa.

**GOSPOD ZORAN JANKOVIĆ**

Gospod Horvat Jože. Gospod Horvat Jože, izvolite.

**GOSPOD JOŽEF HORVAT**

Hvala za besedo. Lep pozdrav vsem še enkrat. Jaz bi pa izpostavil ta postopek javne razgrnitve. V gradivu piše, da je bila na prostorih ČS Šiška. Tako piše v gradivu. Ko smo spraševali našo strokovno sodelavko na četrtni skupnosti je rekla, saj res je bilo poslano, ampak to decembra. In začel se je mandat novim svetnikom, ni bil še izvoljen nov predsednik, ampak star predsednik je imel pa še mandat. In ja, gospod Hojnik iz Liste Zorana Jankovića, pa ne bom nič več naprej govoril, ker so z njim bile kar velike težave in, če bi bil ta prav predsednik in bi se postopki odvili, da bi bili vsaj svetniki obveščeni o tem, pa tudi svetnikov se ni obveščalo. Tako, da o tej javni razgrniti, ni vedel nihče nič. In mi je žal, da šele zdaj so stanovalci izvedeli za to, sosedje in bi bilo prav, da se postopki odvijajo res po nekih normativih, ne pa, da se preskakuje kar nekaj. In se mi zdi, da to je treba pazit, da vsaj tiste pripombe, ki so jih sedaj izrekli, da bi jih lahko vključili in potem tudi deloma vsaj upoštevali, če že ne v celoti. Je pa res, da je to industrijska cona. Zdaj je tam skladiščni prostor, jez gospodu Koželju ne verjamem, da se bodo izboljšali okoljski problemi. Ne, zdaj bo nastala proizvodnja, prej je bilo pa skladiščenje. In ko imaš ti v teku proizvodnje proizvodne transformatorje, pa sem po osnovi energetik vem kaj to pomeni, kakšne so nevarnosti za ta olja, ki so kancerogena, ki odvajajo vlago iz transformatorjev in je treba z neko verodostojnost reči, kako se bodo izboljšali okoljski pogoji. Tako, da tudi stanovalci tukaj vidijo to stvar, da se jim ne bi obrnili ventilatorji kot so bili sedaj na starem delu proizvodnje, kjer jim je pihalo na hiše, kjer so bili zelo glasni ventilatorji itd., tako, da je treba gledat malo širše. Hvala lepa.

**GOSPOD ZORAN JANKOVIĆ**

Gospa Blajhribar Kubo.

**GOSPA PETRA BLAJHRIBAR KUBO**

Najlepša hvala za besedo. Jaz se bom tukaj navezala najprej na gospoda Horvata. Ja, gre za četrtno skupnost Črnuče, ampak je treba poudarit, da je bilo v Četrtni skupnosti Šiška podobno, javna razgrnitev za Hotel Bellevue mislim, da je bila do 17. decembra, ali nekaj takega, no glavnem bi bila ista situacija, ko se je mislim, da se na isti dan, ko se je ravno razgrnitev končala se je prvič sestal in konstituiral nov svet četrtne skupnosti, novi četrtni svetnik--

--------------------------------------------------------------------------------------zvok, ki prekine razpravo

**GOSPOD ZORAN JANKOVIĆ**

Držite se prosim, držite se prosim točke. Opomin.

**GOSPA PETRA BLAJHRIBAR KUBO**

Bom, ker je to tudi tu problem, v Črnučah. In svetniki, novi svetniki niso bili seznanjeni z javno razgrnitvijo. Res je, da mestna občina javno razgrnitev objavi na svojih spletnih straneh, ampak to vemo mi, mogoče še kdo drug, dvomim pa da ljudje pač navadni prebivalci in prebivalke Ljubljane vsak dan spremljajo spletno stran mestne občine, da gledajo, kaj se pri njih gradi ali pa se bo gradilo, ali pa kaj bo predmet lokacijske preveritve. Druga stvar, za katero gre tukaj je, da so stanovalci, kaj je že, Okrogarjeve, stanovalci ja, Okrogarjeve ulice, so na četrtni svet naslovili pripombe, ki pa do svetnikov baje niso prišle. Sicer so sami stanovalci poudarili, da si želijo, da bi bila točka črtana iz dnevnega reda in sicer zato, ker mislijo, da bi s svojimi pripombami lahko prišli skupaj z investitorjem in, če bi imeli še malo časa, da bi se lahko v bistvu dogovorili za nek kompromisni predlog. Tretja stvar je pač dopisna seja, ne vem, a se tako pomembne stvari se pač sprejema na dopisnih sejah, ne vem, mogoče. Četrta stvar, ki pa je pa čisto v bistvu bolj vsebinsko tehnične narave, in sicer gre za javno pešpot. Po OPN je severno od območja predvidena javna pešpot, pripravljavec lokacijske preveritve navaja, da se bo drevored, ki se bo gradil izven območja gradbene parcele gradil v regulacijski liniji pešpoti. Taka navedba pa je po našem mnenju preveč splošna, saj ne pojasnjuje, če bo v bodoče na tistem mestu še dalo se izvesti javno pešpot oziroma, če se tako ne zmanjšuje možnost pozidave sosednjih zemljišč. S tako splošno navedbo se hote ali nehote ogroža javni interes, ki je izkazan v aktu OPN MOL. Iz portala Urbinfo je razviden potek plinovoda, tam je označen z modro črto in pešpoti v svetlo sivi barvi. V kolikor bi se z drevoredom želeli ustrezno umakniti od plinovoda severno naletimo na pas predvidene javne pešpoti v širini okoli 2 m in zaradi tako skopo odmerjene širine je potrebno bolj natančno določiti odnos med pešpotjo, drevoredom in zasebnim zemljiščem investitorja. Mi predlagamo, da se elaborat lokacijske preveritve popravi in, da se jasno določi kaj poseg predstavlja za gradnjo predvidene javne pešpoti in se nato o gradivu ponovno odloča. Najlepša hvala.

**GOSPOD ZORAN JANKOVIĆ**

Gospod Horvat, izvolite. Replika.

**GOSPOD JOŽEF HORVAT**

Hvala lepa. Mogoče bi samo dopolnil, to ni javna pešpot, ampak je lastništvo vseh teh stanovalcev blokov. Toliko. Hvala.

**GOSPOD ZORAN JANKOVIĆ**

Gospa Bregant.

**GOSPA DR. TINA BREGANT**

Ja, najlepša hvala. Moram reči, da so mene zmotile podobne stvari, imamo predpisane postopke. Imamo postopke, ki jih moramo upoštevati dobro, vendar pa občutka, da smo bili prebivalci tako v Šiški--

… /// … iz dvorane – nerazumljivo … ///

**GOSPA DR. TINA BREGANT**

--aha, dobro. Imamo postopke, ki jih moramo upoštevati. Dobro, zdaj ne morem se znebiti občutka pravzaprav, da smo bili prebivalci tako v Šiški kot v Črnučah v teh postopkih izigrani. Namreč čudijo me razgrnitve, ki so bile za aktualne, za prebivalce v Črnučah pa so bile razgrnjeni v Šiški, medtem ko so bile za prebivalce v Šiški razgrnjene za Bežigradom, potem tudi prodajanje neke ideje, da bo boljše za sosede, če bodo imeli za sosednjo stavbo 5 m višjo več sence, tega tudi moram reči, ne razumem in pravzaprav me skrbi, ker pravzaprav tudi te roki, ki so nekako skriti oziroma zelo kratki pravzaprav onemogočajo, da ljudem, ki živimo v tem okolju, da pravzaprav sploh lahko vplivamo na to. Ne pozabit tudi mi smo kupili stanovanja tudi v Črnučah so jih kupili mislim, da se njim ne izboljšuje kakovost življenja in da so dejansko s temi postopki, ne morem se znebi tega občutka, ampak mi izgleda kot so bili izigrani. Hvala.

**GOSPOD ZORAN JANKOVIĆ**

Zaključujem razpravo. Pa mislim, da je to vredno, da se da kakšen odgovor na vse to skupaj. Zdaj, če govorimo o tem delu, o Črnučah, gospod Horvat, ta del je v teh mojih mandatih, ko smo skupaj sedeli izjemno prijazen postal. Od tistih igrišč, od sprehajališč do Save, od ukinjanja vrtičkov, ki so bili predvsem žar vrtički, se pravi piknik prostori in jaz sem pravzaprav vesel, da ta kombinacija, ki teče, primerna, visoko kvalitetna industrija in bloki živijo skupaj. Jaz druge poti, kot to, da objavimo, ne znam povedati. Zdaj boste rekli, da ste bili izigrani. Se pravi, bi mogel priti na vsaka vrata pozvoniti, pa reči, glejte, dajte to pogledati, če vam to odgovarja. Tisti, ki me uči, da je proizvodnja, v kateri sem bil notri pred leti, sem povedal, kako te postaje je bolj hrupna od skladišča, ne ve, kaj govori. Skladišče je pač dostava vsak dan vseh materialov, če nič drugega, pridejo tisti kamioni, ki delajo pi, pi, pip, ki vozijo v rikverc. Tako, da najprej to razčistimo. To, kar zdaj se spuščate ob te pešpoti, pa jaz, ampak vi ste hoteli, bi vas peljal enkrat na sprehod pokazati te po vašem mnenju najbolj ključne kritične projekte. Gospa Bregant, vi ki ste bili v Šiški pravite izigrani, kupili stanovanja. Ko ste vi kupili stanovanja, ta temeljni kamen sem jaz polagal tam. Naredili ste izjemen ekonomski posel, ampak vi ste vedeli, da dosti Celovške ceste je v planu še ta stolpnica prof. Černigoja, je profesor, a ne? Je. Ki je bila že prej narisana tako, da ste vedeli, da bo pred vami. O teh vaših postopkih, kako nastopate, imate vso pravico, ampak na koncu, konec koncev je spet pravna država, ko bo nekdo moral odločiti. A imate vi prav, ali nimate prav. Zdaj pa, če vi kupite stanovanje kjer še ena stavba, ki je v planu, ki je narisana, ki je bila pokonci ni zgrajena, kakšno pravico boste potem rekli? Jaz sem tu kupila stanovanja, pred mano ne bo nič več. Ne gre, ne gre in to je tako bom rekel, tu imam dva oziroma zdaj tri, prof. Koželj je sreča tega mesta, vso to spremembo, jaz bi vam lahko razložil kot ekonomist, ne arhitekt kot ne urbanist, te njegove ideje zgoščevanja prostora. Nekdo mi razlaga kako smo uničili zelenico na Resljevi ulici in Trubarjevi. Govorim o 2.000 m, nihče pa ne bo rekel, da smo naredili novo zelenico 8.000 metrov na tej isti Trubarjevi v Rogu, ker je bilo prej, menda je bilo vse lepo. Ne, jaz vprašajte tam sosedo Julko Žibert, kako je bilo tam njej prej in a veste, v bistvu vse kar se tu naredi te dve strani, zdaj dvomita. Koželj, ki je ta odbor, ne vem zakaj je glasoval brez glasu proti. Miran Gajšek je bil na svoji poziciji pridno sem jaz prišel, izvrsten urbanist. Izvrsten to spremembo mesta Ljubljane in vi meni razlagate o tem, da smo mi v bistvu pozidujemo zelene površine, pa dragi moji gremo pogledat, zakaj smo postali najboljša zelena prestolnica, 100 ha novih zelenih površin je narejenih v tem času, 40.000 dreves. In zdaj, ko razlagate o drevesih, jaz vas tako z veseljem peljem, pa vam pokaže, ko piše tam, Slovenska cesta se ni nič spremenila, dobili smo neke lepe kocke. Drevored ste pozabil, ki stoji, drevored na Gosposvetski ste pozabili, a kolesarske steze, saj jaz vem, zaključil bom pa s tem. Gospodu ne paše, ker enostavno to boli, naj ostane zapisano, ampak a se spomnite eno od prejšnjih sej, kjer je gospod Primc prosil, če lahko ponovim glasovanje, ker je po pomoti, ker vedno glasuje proti, je glasoval tudi proti za svoj predlog. In sem še zdaj vmes gledati to glasovanje, dan šole, vrtci in pa javni zavodi. Potrjuje se to, kar sem rekel, te dve strani sta vedno skupaj … /// nerazumljivo … ///. Ampak vas bom vprašal, kako boste šli v šolo, pa rekli mi glasujemo proti, ker ta šola ni vredna, ta vrtec ni vreden. K nam hodijo Skandinavci gledat naše vrtce, ki jih imajo za primer. 96 % vseh otrok imamo v vrtcih. Jaz bo še to rekel. Do letos smo vrtce dvignili na začetku 2012 pa 2018 ceno, zdaj so vse občine dvignile, mi še ne, mi smo napisali vladi, ki je razumna vlada, sem vesel, da jo imamo napisali dejanski strošek, ne ocenjeni in ne bom zamudil rok, ampak enostavno, vsi te vaši napotki, ko pravite ocenjujejo vso stroko, zame je najlažje. Jaz vas lahko mirno prenesem.

-----------------------------------------------------------------------------------zvok, ki napove potek časa

**GOSPOD ZORAN JANKOVIĆ**

Ugotavlja navzočnost po celoti točki, sem se držal časa. Rezultat navzočnosti: 38. Ta Levica je sreča tega mestnega sveta.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del enote urejanja prostora ČR – 537.**

Prosim za vaš glas.

**30 ZA,**

**8 PROTI.**

Hvala, sprejeto.

**GOSPOD ZORAN JANKOVIĆ**

Seja je zaključena, želim vam lep večer, dober tek in vse kar boste počeli.

**-----------------------------------------------------------------KONEC POSNETKA ŠT. 20230529­\_184012**